MUŽLjA DOBILA NOV TEREN SA VEŠTAČKOM TRAVOM | ZR KLIK\nTeren za mali fudbal sa veštačkom travom na fudbalskom stadionu “Lehel” u Mužlji svečano je danas predat sportistima. Podizanje terena sa najsavremenijom veštačkom podlogom dimenzija 42 x 22 metra finansijski je pomogao FK “TSC” u iznosu od 60.000 EUR, dok su Grad Zrenjanin i Gradska uprava obezbedili logističku pomoć u izdavanju potrebnih dozvola i podršku u toku izgradnje terena.\nIzgradnja terena sa veštačkom travom rezultat je protokola o sportskoj saradnji između FK “Lehel” iz Mužlje i FK “TSC” iz Bačke Topole, potpisanog u Bačkoj Topoli, 1. oktobra ove godine.\nGradonačelnik Zrenjanina Simo Salapura i zamenik gradonačelnika Saša Santovac danas su zajedno sa predsednikom FK “Lehel” iz Mužlje Vaci Mihaljom i marketing menadžerom FK “TSC” iz Bačke Topole Telđeši Hubom presecanjem vrpce otvorili teren za mali fudbal sa veštačkom travom, na fudbalskom stadionu “Lehel” u Mužlji.\nSvečanosti su prisustvovali i Janoš Puškaš direktor Pedagoškog zavoda Vojvodine, Jožef Stojko član Gradskog veća Grada Zrenjanina i Vukosava Đapić Atanacković generalna sekretarka Sportskog saveza grada Zrenjanina.\n„Cilj uspostavljene sportske saradnje jeste omasovljenje fudbalskog sporta i stvaranje što boljih uslova za bavljenje fudbalom na teritoriji cele Vojvodine, posebno na mestima na kojima se vidi da ima interesa za međusobnu saradnju i gde se mladi bave fudbalom“, rekao je gradonačelnik Zrenjanina Simo Salapura i podsetio da su Mužlja i FK “Lehel” sredina u kojoj se mnogo dece bavi sportom, a fudbal je najmasovniji i najpopularniji, ne samo u toj sredini već i na celoj teritoriji grada.\nU Fudbalskom klubu “Lehel” trenira preko 130 dece uzrasta mlađeg od 18 godina.\n„Kao što Grad Zrenjanin ističe odličnu saradnju s nacionalnim sportskim savezima, zahvaljujući kojoj se unapređuju uslovi za bavljenje sportom i fizičkom kulturom u našoj sredini, isto tako nas raduje kada kvalitetnu sportsku saradnju ostvaruju dva kluba. Ovaj teren sa veštačkom travom plod je jedne takve saradnje i zahvaljujući njemu rešava se osnovni problem koji imaju škole fudbala, a to je nedostatak prostora za trening“, rekao je Salapura i istakao da u Zrenjaninu ima 30 registrovanih fudbalskih kolektiva sa preko 2500 fudbalera.\n„U samom gradu imamo šest fudbalskih škola koje se bave decom mlađeg uzrasta, a posebno ističemo činjenicu da imamo preko 40 travnatih fudbalskih terena. To dokazuje da je fudbal najmasovniji i najorganizovaniji sport u našem gradu. Nedostaje mu samo jedan, ali značajan teren, na kom se ispisivala fudbalska istorija u ovom gradu – teren stadiona u Karađorđevom parku. Ove godine, zbog situacije s koronavirusom, nismo uspeli da realizujemo drugu fazu rekonstrukcije našeg Gradskog stadiona, odnosno revitalizaciju fudbalskog terena, ali se nadamo i učinićemo napore da, u narednoj godini, kada postajemo Evropski grad sporta, obnovimo i taj teren”, rekao je Salapura.\nNakon otvaranja terena prijateljsku utakmicu odigrali su mališani FK “Lehel” i FK “TSC” 2012/2013. godište.


Izrael proglasio vanredno stanje, desetine mrtvih u sukobima Izraelaca i Palestinaca (VIDEO) - PORTAL REVIJE FOKUS\nPalestinskog tinejdžera su izraelske snage ubile iz vatrenog oružja tokom upada u selu Aqaba, istočno od grada Tuban u okupiranoj Zapadnoj obali. Rashid Abu Ara je ubijen kada su izraelske snage upale da uhapse drugog Palestinca, Sheikha Mustafu Abu Aru. Medicinski izvori navode kako je 26-godišnji Hussein al-Titi ubijen iz vatrenog oružja tokom protesta protiv izraelske vojske u izbjegličkom kampu Al-Fawwar, južno od Hebrona. Žena koja je bila u četvrtom mjesecu trudnoće i njen petogodišnji sin poginuli su u posljednjim izraelskim udarima u kojima je pogođena njihova kuća u Tel al-Hawi, susjedstvu na jugu Gaze\nUbijeno je najmanje 35 Palestinaca u pojasu Gaze i pet osoba u Izraelu, pokazuju poslednji podaci,\nPremijer Benjamin Netanjahu je proglasio vanredno stanje posle vijesti da Arapi pale sinagoge, a da su Jevreji bacaili kamenice na automobil koji je vozio Arapin.\nPolicija je u gradu Lod uhapsila desetine ljudi, a hapšenja su se dogodila i u većinski arapskim gradovima na sjeveru Izraela i na Zapadnoj obali, prenosi Glas Amerike.\nIzraelska policija privela je najmanje 150 Palestinaca koje sumnjiči za učešće u neredima na sjeveru Izraela u utorak, prenosi Al Jazeera.\nU Jafi su se demonstranti sukobili sa policijom koja bacala šok bombe kako bi ih rastjerala.\nSukobi Palestinaca i izraelske policije kod džamije Al Aksa doprineli su tenzijama u borbi između Izraelaca i Hamasa, u kojima su desetine ljudi stradale u Gazi i troje u Izraelu.\nPortparol militanata Hamasa iz Gaze poručio je Arapima da “ustanu protiv Izreala”.\nAustrijski kancelar Sebastian Kurz osudio je napade na Izrael, rekavši da su oni teroristički čin, i kazao da država Izrael ima pravo da se brani.\nMeđunarodni krivični sud (ICC) zabrinut je zbog eskalacije nasilja između Izraela i Palestinaca na Zapadnoj obali i mogućnosti da se tamo počine ratni zločini.\n„Sa velikom zabrinutošću primjećujemo eskalaciju nasilja na Zapadnoj obali, uključujući Istočni Jerusalim, kao i u Gazi i oko nje, i moguće izvršenje zločina prema Rimskom statutu“, napisala je tužiteljka ICC-a Fatou Bensouda na Twitteru.\nBritanija je zabrinuta zbog eskalacije nasilja i civilnih žrtva u sukobima Izraela i Palestinaca, a premijer Boris Johnson pozvao je danas dvije strane da smanje napetosti i pokažu uzdržanost od daljih sukoba.\nFond Ujedinjenih nacija za djecu (UNICEF) i Agencija Ujedinjenih nacija za pomoć palestinskim izbjeglicama (UNRWA) pozvali su na zaštitu djece u Pojasu Gaze od izraelskih zračnih napada i zaustavljanje tenzija.\nEgipatski fudbaler Mohamed Salah, koji igra za Liverpool, iskazao je solidarnost s Palestincima u utorak, nakon što su izraelske snage upale u džamiju Al-Aksa, prenosi Anadolija.\nKina, Norveška i Tunis zatražili su hitni sastanak Savjeta bezbjednosti Ujedinjenih nacija kako bi se razgovaralo o eskaliranoj situaciji u Izraelu, javio je Al Jazeerin reporter Ivica Puljić.\nU međuvremenu, pozivajući se na neimenovani izvor u Savjetu bezbjednosti UN-a, ruska novinska agencija Tass objavila je da će hitan sastanak posvećen eskalaciji napetosti između Izraelaca i Palestinaca u Savjetu bezbjednosti UN-a biti održan u srijedu, prenio je Tanjug.\nTags: IzraelPalestinapoginuliPojas GazeranjeniSavjet bezbjednostisukobivanredno stanje\nPrethodna priča Plav: Omer Šahmanović odlazi sa mjesta direktora Doma zdravlja, za v.d. imenovana Biljana Vukanić\nSledeća priča Erdogan Putinu: Izraelu bi trebalo održati oštru i zastrašujuću lekciju


Predsednica Narodne skupštine Republike Srbije i Odbora za prava deteta Maja Gojković, povodom 20. novembra Svetskog dana deteta, ističe da je Skupština Srbije posvećena stvaranju zakonskih preduslova da se prava dece dodatno unaprede, primenjujući evropske standarde i obaveze koje smo preuzeli potvrđivanjem Konvencije o pravima deteta.\nIako je Srbija napravila značajan napredak u unapređenju prava deteta i stvaranju zakonodavnog okvira za zaštitu dece, podaci nas upozoravaju da još uvek postoje osetljive kategorije, čiji je položaj neophodno dodatno poboljšati. Posebnu pažnju moramo da posvetimo ranjivim kategorijama, među kojima i deci ulice, deci bez roditeljskog staranja, deci sa smetnjama u razvoju, kako bi im pomogli da prevaziđu prepreke sa kojima se suočavaju. Zabrinjavaju i podaci o broju dece koja su bila izložena različitim oblicima fizičkog i psihičkog nasilja, što ukazuje na potrebu dodatnog razvijanja sistema zaštite dece od nasilja.\nNarodna Skupština i Odbor za prava deteta nastaviće aktivnosti na stvaranju jednake šanse za svu decu i izgradnji društva u kome će njihova prava biti u potpunosti zaštićena.


bari | Share Montenegro\nUskoro nova avio linija Podgorica – Bari\nCrna Gora će uskoro imati još jednu avio-liniju prema Italiju, i to na relaciji Podgorica-Bari-Podgorica, saopštili su Aerodromi Crne Gore. Bari, foto: My travel elite Naime, predstavnici Aerodroma Crne Gore učestvovali su na radnom sastanku transnacionalne ...\nPutnički brod Dubrovnik hrvatske kompanije Jadrolinija povezivaće od 21. maja italijansku i crnogorsku obalu na liniji Bari –Bar-Bari. Ugovor o međusobnoj saradnji potpisali su u petak izvršni direktor Barske plovidbe Tihomir Mirković i predsjednik Uprave J...\nCrnogorsku i italijansku obalu tokom ljetnje sezone spajaće hrvatski brod “Dubrovnik”. U ovom trenutku ovo je najrealna varijanta, potvrđeno je Jedru iz Barske plovidbe. To će biti treća sezona da na jedinoj pomorskoj liniji Bar – Bari – Bar plovi putnički ...


Osnivanje preduzetničke radnje • Advokat Popović\nUkoliko želite da otvorite firmu i započnete sopstveni biznis, jedan od načina kako Vašu ideju možete realizovati ogleda se u mogućnosti osnivanja preduzetničke radnje.\nPravni položaj privrednih društava kao i celokupan postupak osnivanja preduzetničke radnje regulisani su Zakonom o privrednim društvima i Zakonom o postupku registracije u Agenciji za privredne registre. Prema Zakonu o privrednim društvima preduzetnik je poslovno sposobno fizičko lice koje radi sticanja dobiti odnosno ostvarivanja prihoda, osniva radnju i samostalno obavlja delatnost, i koje je registrovano u Registru privrednih subjekata koji vodi Agencija za privredne registre.\nPostupak osnivanja preduzetničke radnje, od popunjavanja registracione prijave, koja se prilaže zajedno sa nalogom za uplatu određenog iznosa na ime naknade za osnivanje i fotokopijom očitane lične karte preduzetnika, zahteva posebnu pažnju i dobro poznavanje propisa koji regulišu ne samo osnivanje već i registovanje preduzetničke radnje.\nPre nego što preduzetnik započne prikupljanje dokumentacije koja je neophodna za osnivanje preduzetničke radnje, potrebno je da opredeli pretežnu delatnosti i odredi poslovno ime. Poslovno ime preduzetnika obavezno sadrži ime i prezime preduzetnika, oznaku „pr“ ili „preduzetnik“ kao i mesto u kojem je se nalazi sedište preduzetnika. Pored navedenog, poslovno ime može sadržati naziv i predmet poslovanja. Prilikom izbora poslovnog imena posebno treba voditi računa da izabrano poslovno ime već ne postoji odnosno da se poslovno ime preduzetnika dovoljno razlikuje od poslovnog imena koje je već registrovano ili rezervisano, što se u svakom momentu može proveriti na sajtu Agencije za privredne registre.\nFizičko lice koje namerava da stekne status preduzetnika u obavezi je da Agenciji za privredne registre podnese uredno popunjenu registracionu prijavu. Ona se podnosi na propisanom obrascu koji sadrži podatke koji se registruju.\nNakon što Agencija za privredne registre primi Vašu registracionu prijavu, sledeći korak se sastoji u proveravanju ispunjenosti uslova za registraciju. Ukoliko registrator utvrdi da su ispunjeni svi uslovi, doneće rešenje kojim će Vašu registracionu prijavu usvojiti, a svoju odluku o tome će zajedno sa svim registrovanim podacima objaviti na internet stranici Agencije za privredne registre. Ukoliko registraciona prijava ne ispunjava sve neophodne uslove, doneće se rešenje o odbacivanju prijave, s tim da u pojedinim slučajevima koji su predviđeni zakonom, postoji mogućnost da naknadno u propisanom roku, podnesete novu registracionu prijavu uz dostavljanje nedostajuće ili ispravljene dokumentacije.\nUkoliko osnivate preduzetničku radnju, takođe je važno znati da preduzetnik za obaveze koje proisteknu iz obavljanja preduzetničke delatnosti odgovara svojom celokupnom imovinom.\nAdvokatska kancelarija Popović se revnosno i temeljno već dugi niz godina bavi pruženjem pravnih usluga povodom osnivanja privrednih društava, usled čega je, zahvaljujući poverenju svojih klijenata, stekla veliko iskustvo u ovoj oblasti. Ukoliko je i Vama potrebna pomoć oko osnivanja preduzetničke radnje, možete nam se slobodno obratiti i zatražiti pravnu pomoć kako biste uštedeli ne samo vreme već izbegli i određene greške koje bi se negativno mogle odraziti na Vaše buduće poslovanje.


Milorad Dodik: Biće lakše ako Tači ne dođe | Vestinet.rs\nPočetna AKTUELNO\tMilorad Dodik: Biće lakše ako Tači ne dođe\nSrpski član i predsedavajući Predsedništva BiH, Milorad Dodik, komentarisao je danas nedolazak predsednika samoproglašenog Kosova, Hašima Tačija, na samit SEECP, istakavši nema osećaj prema tome da li dolazi ili ne, te da će, kako je rekao, možda biti lakše kad ne prisustvuje.\nDodik je ponovio da Kosovo nije priznato kao zemlja od BiH i još nekoliko zemalja članica SEECP-a, te da je ranije dogovoreno, a Kosovo pristalo, da u fusnoti samo piše da je to Priština.\n„Nema nikakvih naznaka da je to samostalna država i u okviru tog formata Tači je bio i pozvan. Ja nisam ovde zadužen za socijalna pitanja na međunarodnom planu“, rekao je on.\nDodik je stava da Tačijeva ozlojađenost ide dotle da često spominje Republiku Srpsku i da ne može da očekuje da pozitivan odnos prema tome.\n„S druge strane, dok god Priština i Beograd ne reše probleme to za nas ostaje pitanje za koje nećemo dati bilo kakvu saglasnost za kretanje Kosova ka bilo kakvim međunarodnim institucijama“, poručio je srpski član Predsedništva BiH.\nDodik je ocenio da se Tači na ovaj način obračunava, te da je želeo da skrene pažnju na sebe.\n„Nemam nikakvih osećaja prema tome da li dolazi ili ne, možda će i biti lakše kada nije tu„, ocenio je Dodik.\nDodik je za RTRS rekao da će centralni događaj u okviru samita SEECP biti održan na Jahorini, gde će se razgovarati u formatu predsednika država članica SEECP ili šefova delegacija vlada o tome šta je urađeno u prošloj godini i šta bi mogli biti ciljevi narednog vremena.\nOn je napomenuo da je proces saradnje uspostavljen pre značajnog broja godina i da je BiH ove godine predsedavajuća, kao i da je ovo završni sastanak predsedavanja.\n„Želimo da sagledamo sve do sada urađene stvari, kojih je vrlo malo. Mnoge zemlje su prolazile kroz izbore tako da nije bilo moguće raditi na konkretnim stvarima, ali je nekoliko važnih inicijativa u vezi saradnje u pogledu očuvanja mira, saradnje na ekonomskom planu, te na razvoju infrastrukture“, ocenio je srpski član Predsedništva.\nOn je rekao da će u fokusu ostati potreba da se razgovara o stabilizaciji i učvršćivanju mira.\nPrema njegovim rečima, urgentne tačke jesu pitanje Beograda i Prištine, kao i činjenica da u BiH još nije uspostavljena struktura Saveta ministara onako kako to traže izborni rezultati.\nBIHHašim TačiKosovoMilorad DodikSEECP


Šta skida staračke fleke\nDoktorka Lana Ćirković, dermatolog Zavoda za kožne i venerične bolesti u Beogradu, kaže da postoje maligne promene koje u početku izgledaju slično kao staračke fleke:\n- Zato je važno da dijagnozu postavi specijalista. Inače, promene koje najčešće viđamo na licu i šakama osoba starijeg životnog doba nazivamo solarni lentigo, a u narodu se one zovu i staračke pege. Najčešće nastaju posle 40. godine, kod svih fototipova kože, ali su nešto češće kod osoba svetle puti. Nastaju na koži koja je izložena UV zračenju i to su tamne promene u nivou ili malo iznad nivoa kože, ovalog, okruglog ili nepravilog oblika, jasno ograničene.\nUkoliko se utvrdi da je zaista reč o staračkim flekama ili pegama, doktorka Ćirković napominje da bi one trebalo da se leče samo proverenom dermatokozmetikom i lekovima savetovanim od strane dermatologa.\n- Važno je da lekar odredi i broj i učestalost tretmana, jer one može da bude različit, zavisno od delova kože na kojima se promene nalaze - kaže naša sagovornica.\nPrema rečima dr Ćirković, najefikasniji način uklanjanja staračkih fleka je krioterapija koja podrazumeva primenu tečnog azota. Od pomoći su i laseri, kao i određeni hemijski pilinzi.\n- Postoje i preparati koji su formulisani u obliku krema ili gelova koji mogu da ublaže ili uklone solarni lentigo - kaže dr Ćirković.\n-Ti preparati najčešće u sebi sadrže retinoide ili hidrohinon, ali uglavnom ne mogu da se nabave u slobodnoj prodaji, već se kupuju uz recept.\ndermatolog dermatologija dr novosti Dr Lana Ćirković


Svaki drugi član LGBT+ zajednice pretrpeo neki vid nasilja | Autonomija\n"Oni koji sprovode zakon moraju biti svesni težine krivičnih dela motivisanih mržnjom"\nPonižavanje, omalovažavanje, neprihvatanje različitosti, psihičko i fizičko nasilje su najčešći oblici diskriminacije, a svaki drugi član LGBT+ zajednice barem je jednom pretrpeo neki vid nasilja, rečeno je na panel diskusiji i predstavljanje rezultata istraživanja na temu „Stavovi LGBT+ zajednice prema nasilju, diskriminaciji i dostupnosti usluga“.\nRadomir Milovanović iz organizacije „Prodor“ kazao je da se u ruralnim sredinama nasilje manje prepoznaje, kao i da se ne prepoznaju jasno svi oblici diskriminacije.\nZato treba, dodao je, uspostaviti mehanizme saradnje kako nevladinih organizacija (NVO) i institucija, tako i između samih NVO.\nMilovanović je naveo da je potrebno unapređenje normativnog okvira u Srbiji i uspostavljanje sistema podrške i zaštite pripadnika LGBT+ populacije.\nPoverenica za ravnopravnost Brankica Janković kazala je povodom nedavnog napada na čoveka u piceriji zato što su napadači procenili da je gej na osnovu boje torbice za pse, da je ta institucija uradila šta je mogla i da je izdala upozorenje.\nOna je ocenila da je taj napad pokazao koliko u Srbiji imamo problema kao društvo, jer se nasilje, kako je rekla, dogodilo zbog boje torbice.\n„LGBT+ zajednica opet je među tri socijalne grupe sa najvećom socijalnom distancom“, kazala je Janković na panel diskusiji.\nDodala je da je neophodno da se hitno reši nedostatak usluga podrške za pripadnike LGBT+ zajednice.


Rukometašice ŽRK Srem u sastavu reprezentacije Srbije - Sirmiuminfo\nKragujevac 3. avgust. Kadetska ženska rukometna reprezentacija Srbije otputovala je danas u Gruziju na Prvenstvo Evrope “B” divizije koje se igra od 6 do 15. avgusta.\nSelektor Srbije, Zoran Barbulović, na pripreme koje su održane u Kragujevcu pozvao je devojke iz nekoliko klubova iz Srbije i posle žestokih priprema i dve odigrane prijateljske utakmce protiv Slovenije koje su naše devojke pobedile, selektor je odredio sastav. Samo one najspremnije u ovom trenutku ušle su u sastav reprezentacije za ovo veoma jako takmičenje.\nU grupnoj fazi 6. avgusta u 12 sati i 30 minuta sastaju se Srbija i Farska Ostrva.\nVeć 9. avgusta Srbija igra protiv Estonijom u 12 sati i 30minuta.\nTreću utakmicu u grupi Srbija igra 12. avgusta u 15 sati protiv Italije.\nU drugoj grupi igraju Holandija, Ukrajina, Gruzija, Grčka i Luksemburg.\nU sastavu Kadetske reprezentacije Srbije nalaze se i dve igračice Ženskog rukometnog kluba Srem iz Sremske Mitrovice. Nataša Ćetković koja igra na poziciji levog krila ponikla je u ŽRK Srem od prvih rukometnih koraka. Prošla je sve selekcije, od pionirskih,.kadetskih, juniorskih. Iako je mlada po godinama ona je standardni član prve ekipe Srema i igra jednu od najznačajnijih uloga u ekipi koja se takmiči u Prvoj rukometnoj ligi Srbije.\nAnja Klenkovski je novo pojačanje ŽRK Srema za narednu sezonu. Došla je iz ORK Beograd i igra na poziciji beka.\nJoš jedan od nebrojeno pokazatelja kako se u ekipi ŽRK Srem radi veoma dobro u svim kategorijama od početnika do seniorske ekipe.\nNašim devojkama želimo mnogo uspeha na ovom prvenstvu


[PREMIUM] Najava Premier lige – 22. kolo (četvrtak) - Sportske novosti\nNaslovna Fudbal Najave i prognoze Fudbal Najava Premier lige – 22. kolo (četvrtak)\n[PREMIUM] Najava Premier lige – 22. kolo (četvrtak)\nTOTENHEM je ne tako davno bio lider na prvenstvenoj lestvici, ali su ih veoma slabi rezultati u poslednje vreme doveli do tek sedmog mesta na tabeli. Stoga, “bajka” o eventualnoj borbi za naslov prvaka Premier lige je gotova, te je najrealniji domet neka od mesta koja vode u Ligu Šampiona. Nalaze se i seriji od dva vezana poraza (od Liverpula i Brajtona), a posebno londonsku ekipu treba da brine, veoma slab nastup protiv “Galebova”, gde su bili apsolutno nadigrani od tima koji se bori za opstanak. Popularni “Pevci” su u predhodnom periodu “popustili” u defanzivi, gde nisu na nivou sa samog starta sezone, te su “propusti” u odbrani sve učestaliji u njihovim redovima, mada su i dalje drugi najbolji defanzivni tim u ligi. Pritom, ovoga puta biće oslabljeni neigranjem izuzetno bitnih pojedinaca – S.Reguillon (defanzivac – 3 asistencije), D.Alli (vezista), G.Lo Celso (vezista – 1 gol / 1. asistencija), H.Kane (napadač – 12 golova / 11 asistencija – ujedno i najbolji strelac i najbolji asistent tima).\nOčekivani sastav (3-4-2-1) – H.Lloris – T.Alderweireld, E.Dier, J.Rodon – M.Doherty, P.Hojbjerg, M.Sissoko, E.Davies – S.Berwijn, Son – C.Vinicius\nČELZI je u minulom kolu ostvario svoj prvi trijumf pod vodstvom novog stratega – Tomasa Tuhela, jer su na svom terenu savladali Barnli (2:0). “Plavci” imaju isti broj bodova kao i njihov gradski rival, a eventualnom pobedom stigli bi do pete pozicije na tabeli. Njihov primarni cilj je svakako izlazak u Ligu Šampiona naredne sezone, a kako je konkurencija za TOP 4 zaista velika, neophodni su im dobri rezultati u kontinuitetu i to protiv direktnih konkurenata za sam vrh tabele. Takođe, kao i njihov gradski rival, i oni imaju jednu od ponajboljih odbrana u prvenstvu, jer su do sada primili 23 pogodaka. Gostima u prilog ide i tradicija, jer nemaju poraz protiv Totenhema na poslednjih šest međusebnih susreta (gledajući regularni deo utakmica). U redovima Čelzija upitan je nastup – K.Zouma (defanzivac – 4 gola).\nOčekivani sastav (3-4-2-1) – E.Mendy – C.Azpilicueta, T.Silva, A.Rudiger – R.James, M.Kovacic, N.Kante, M.Alonso – C.Pulisic, T.Werner – O.Giroud\nMišljenje urednika: Gosti usled bolje forme u kojoj se nalaze, a kako i tradicija u poslednje vreme im ide “na ruku”, su favoriti u predstojećem gradskog duelu. Veliki broj derbi utakmica u Premier ligi ove sezone odigrano je dosta oprezno i taktički, sa prvenstvenom namerom da se ne izgubi, sa malim brojem golova, često je konačan rezultat bio i 0:0 (kao i njihov prvi duel ove sezone). Stoga, prednost dajemo sastav Čelzija u utakmici koja “ne obećava” mnogo pogodaka, znajući da su i jedni i drugi među ponajboljim defanzivnim timovima u ligi. Svi znamo kakvu postavku igre “forsira” trener Totenhema – Žoze Murinjo, a kako mu nedostaje glavni igrač u timu – H.Kane, verujemo da se sasvim sigurno neće “zaletati”, te je svaki rezultat osim poraza prihvatljiv za domaćine u ovom trenutku, jer se ne nalaze u dobrom momentumu…\nPredlog za tipovanje – Winner 2 / @1.60 ili X2&0-3 / @1.85 – 0:1\nPrethodni tekstI jedan i drugi tim dolaze do gola?\nSledeći tekstTim koji je srušio prvaka Sveta!!!


Bogati sever tako sebi može da priušti bespovratnu pomoć ključnim delovima privrede dok se siromašniji jug više oslanja na kratkoročne mere podrške, u obliku zajmova i privremenih poreskih olakšica, prenosi Seebiz.\nEvropski fond za oporavak, vredan 750 milijardi evra, trebao bi ublažiti te razlike i jemčiti da se jaz neće produbiti. No, novac će zemljama EU biti stavljen na raspolaganje tek od naredne godine, i to u ratama, kroz diži vremenski period.\nEkonomski institut Bruegel sa sedištem u Briselu izračunao je da je Nemačka kompanijama i građanima ukupno osigurala podršku u vrednosti 8,3 odsto bruto domaćeg proizvoda, gotovo kao i SAD, s osiguranom pomoći u vrednosti 9,1 odsto BDP-a.\nNemački iznos uključuje 100 milijardi evra za dokapitalizaciju i kupovinu udela u firmama pogođenim korona virusom, zatim 23,5 milijardi subvencija za plate zaposlenima sa smanjenim radnim vremenom i 18 milijardi direktne podrške za male firme.\nZemlje teško pogođene dužničkom krizom u 2009. godini izdvojile su pak daleko skromnije iznose - direktne podsticajne mere Portugala vredne su 2,5 odsto, Grčke 3,1 odsto, Španije 3,7 odsto, a Italije 3,4 odsto BDP-a.\nRim je ponudio moratorijum na zajmove i hipoteke malih preduzeća vredan više od 220 milijardi evra, ali kako stvari sada stoje on će isteći krajem januara i na njihova će leđa ponovo pasti zajmovi, jednako veliki kao i pre krize.\nMadrid se suočava sa sličnim dvoumljenjima. Vlada je kompanijama osigurala kreditna jemstva u vrednosti 140 milijardi evra, a banke su im odobrile poček u otplati. No, taj s eperiod bliži kraju i sve se više strahuje od talasa bankrota pa vlada razmatra dodatnu pomoć.\nStoga procenu Evrostata o opravku evrozone u trećem tromesečju, snažnijem no što se očekivalo, treba uzeti s određenom rezervom, ističe Rojters, podsećajući da obuhvata period do oktobra kada je Evropu zapljusnuo drugi talas zaraze.


DZVM: Izveštaj EP o Srbiji je veliki udarac za Vučićev autokratski sistem – SLOBODNA VOJVODINA\n“Pastor i SVM otvoreno su stali na stranu zataškavanja mafijaško-korupcionaških afera ove vlasti što je za nas signal i dokaz da nema vrednosnih razlika među njima”\nEvropski parlament je usvajanjem izveštaja o Srbiji u potpunosti skinuo masku sa štetne politike režima Aleksandra Vučića i Srpske napredne stranke (SNS) i naneo veliki udarac za autokratski sistem Vučića i SNS i njihovih unutrašnjih i inostranih partnera, ocenila je danas Demokratska zejdnica vojvođanski Mađara (DZVM).\nKako se navodi u saopštenju, tim izveštajem je „potvrđena suspenzija demokratije, uzurpacija institucija, paralisanost rada parlamenta, fingiranje prošlogodišnjeg izbornog procesa, nedostatak vladavine prava i pravne države.\nDodaje se da izveštaj potvrđuje i „nepoštovanje osnovnih prava, izgradnja autokratskog režima, tesnih veza između podzemlja i vladajućih struktura, povećan nivo korupcije koja je prodrla u sve pore društva, udaljavanje od EU i evropskih vrednosti i sve veće okretanje prema Kini i Rusiji“.\n„Potvrdilo se i ono što DZVM od početka govori, da vladajuća garnitura nema ni kapaciteta, ni znanja, ni volje za sprovođenje preko potrebnih reformi. Zanimaju ih jedino finansijska sredstva EU, bez usvajanja i primene evropskih vrednosti“, piše u saopštenju.\nDZVM smatra da je zvanični Beograd, umesto suočavanja sa činjenicama, za Evropski parlament i njegov izveštaj rekao da je pun laži i da se izgubio u vremenu i prostoru, iako je iste ove ocene potvrdila i administracija Sjedinjenih Američkih Država.\nDZVM smatra da je Savez vojvođanskih Mađara (SVM), umesto podnošenja amandmana na poboljšanje položaja mađarske zajednice i manjinskih prava preko svojih predstavnika, „prihvatio sumnjive poslove vladajuće koalicije, povezanost sa mafijaškim strukturama i delima visoke korupcije kao što su Jovanjica, Krušik, Telekom, Savamala“.\n„Ištvan Pastor i SVM otvoreno su stali na stranu zataškavanja mafijaško-korupcionaških afera ove vlasti što je za nas signal i dokaz da nema vrednosnih razlika među njima. Shodno tome je i usporavanje procesa priključenja Srbije Evropskoj Uniji i udaljavanje od evropskih vrednosti njihov zajednički rezultat“, piše u saopštenju.\nDZVM smatra da podrška ovom i ovakvom režimu ne može biti primarni interes mađarske zajednice u Srbiji, Vojvodini.\nRelated Topics:dzvmEvropski parlamentIzveštaj o napretkuSrbija


Kosovska vlada usvojila inicijativu za zaključivanje sporazuma o slobodi kretanja u regionu - Radio Kosovska Mitrovica\nKosovska vlada usvojila inicijativu za zaključivanje sporazuma o slobodi kretanja u regionu\n21. May 2021, 17:57\nKosovska vlada jednoglasno je danas usvojila inicijativu za zaključenje međunarodnog sporazuma sa Albanijom, BiH, Severnom Makedonijom, Crnom Gorom i Srbijom, što građanima Kosova i Bosne i Hercegovine omogućava prvi put na određeno vreme ulazak na teritoriju jedni drugih sa biometrijskom ličnom kartom.\nMinistar unutrašnjih poslova Dželjalj Svećlja na sastanku vlade predstavio je nacrt sporazuma koji se, kako je rekao smatrao izuzetno važnim.\n“Ovaj nacrt sporazuma je u duhu zajedničkih interesa u okviru regionalne saradnje kao rezultat obaveza šestorice lidera zapadnog Balkana na Samitu u Sofiji održanom novembra 2020. godine, gde su potpisane dve deklaracije, ona o zajedničkom regionalnom tržište i izjave o zelenoj agendi. Samit u Sofiji je nastavak berlinskog procesa”, rekao je Svećlja na sednici vlade.\nPrema njegovim rečima, taj sporazum ima za cilj da utvrdi uslove za ulazak, tranzit i kratkoročni boravak sa biometrijskim ličnim dokumentom.\n“Kao rezultat toga, građani strana uključenih u sporazum imaće pravo da slobodno prelaze i borave na teritoriji ugovornica tokom vremenskog perioda navedenog u ovom sporazumu. Kao takav, sporazum predviđa da će stranke pojednostaviti administrativne procedure za ulazak, tranzit i kratki boravak građana sa biometrijskim ličnim kartama”, izjavio je Svećlja.\nPosebno je istakao da će sporazum omogućiti građanima Kosova i Bosne i Hercegovine da prvi put posle sukoba na Kosovu mogu da se kreću na teritoriji jedni drugih sa biometrijski ličnim dokumentom.\nZa boravak građana Kosova, odnosno BiH do sada je bila obavezna viza, za čije je dobijanje trebalo prevazići mnoge administrativne i birokratske procedure.


Vesić najavio veliku novinu u beogradskom saobraćaju - Infobrif\nVesić najavio veliku novinu u beogradskom saobraćaju\nObjavljeno 17.08.2019. u 15:33\nZamenik gradonačelnika Beograda Goran Vesić najavio je da će grad Beograd u ponedeljak raspisati međunarodni tender za postavljanje sistema javnih bicikala u gradu, prenosi N1.\n„Kao i druge metropole, Beograd je suočen sa ubrzanim rastom broja vozila na gradskoj uličnoj mreži, što dovodi do zagušenja saobraćajnica i trotoara i narušavanja kvaliteta vazduha. Zato stvaramo alternativu kako bi Beograd odgovorio ovom izazovu. Jedna od alternativa jeste uvođenje sistema javnih bicikala, koji je širom sveta već pokazao svoje prednosti. Druga je metro“, izjavio je Vesić, a saopštio Beoinfo.\nVesić je rekao i da će Grad Beograd kroz tender za javno-privatno partnerstvo tražiti partnera koji mora da ima iskustva kao operater sistema javnih bicikala u svetu i koji može da bude vlasnik do 75 odsto beogradskog sistema javnih bicikala, dok će grad Beograd biti suvlasnik.\n„Da bismo došli u situaciju da raspišemo ovaj tender, bilo je potrebno da radimo skoro dve godine na izmeni nekoliko propisa ali i na planu izgradnje biciklističkih staza kako bi do 2022. godine uradili skoro sto kilometara novih biciklističkih staza“, objasnio je Vesić i dodao da su već određene lokacije na kojima će biti postavljene stanice javnih bicikala.\nVesić je podsetio da JKP „Parking servis“ godinama ima 600 javnih bicikala na svoja četiri parkirališta koje mogu besplatno da koriste svi koji parkiraju automobile na ovim parkiralištima i rekao da će ovi bicikli i dalje biti na usluzi vozačima, ali da se sada ide korak dalje i javni bicikli nude svim građankama i građanima.\nDSS: Za premijerku secesija Kosova prihvatljiva uz korekciju granica


SVETSKI DAN BORBE PROTIV TUBERKULOZE „ZAJEDNO PROTIV TUBERKULOZE“ - Institut za javno zdravlje Kragujevac Untitled Document\nSVETSKI DAN BORBE PROTIV TUBERKULOZE „ZAJEDNO PROTIV TUBERKULOZE“\nSvеtsкi dan borbe protiv tuberkulozese obeležava širom sveta sa ciljem da se podigne svest o ogromnom opterećenju ovom bolesti u svetu.\nSvetska zdravstvena organizacija (SZO) procenjuje da je 9,6 miliona ljudi obolelo od tuberkuloze u 2014. godini u svetu, od toga oko milion dece, kao i da je 1,5 milion ljudi je umrlo od TB. Uprkos svim dostignućima i činjenici da skoro svi slučajevi mogu biti izlečeni, ova bolest je vodeći uzrok smrti od zaraznih bolesti u svetu.Samo 6 miliona obolelih (63%) je prijavljeno SZO, što govori da 37% novih slučajeva tuberkuloze ostaje nedijagnostikovano ili neprijavljeno, bez podataka o kvalitetu lečenja. Još veći jaz postoji u slučaju multirezistentne tuberkuloze (MDR-TB). Od procenjenih 480 000 slučajeva, samo oko četvrtine - 123 000 slučajeva je otkriveno i prijavljeno.Procenjuje se da je 12% osoba koje žive sa HIV-om među obolelima od tuberkuloze.\nSrbiјa sе 24. marta 2016. gоdinе pridružuje svetskoj kampanji оbеlеžаvаnja Svetskog dana borbe protiv tuberkuloze pod sloganom „Zajedno protiv tuberkuloze“ pozivajući donosioce odluka, stručnu javnost, ustanove u sistemu zdravstvene zaštite, organizacije civilnog društva i stanovništvo da se ujedine kako bi se učinili koordinisani napori, tuberkuloza održala kao javno zdravstveni prioritet i dalje smanjivalo opterećenje ovom bolesti u Republici Srbiji.\nTim povodom će 24. marta 2016. godine u 11h u Institutu za javno zdravlje Srbije biti organizovana konferencija za novinare na kojoj će govoriti najznačajniji akteri u državi i društvu u oblasti planiranja,sprovodjenja, koordinacije i praćenja nacionalnog programa kontrole tuberkuloze. Sa istim ciljem, toga dana će mreža Instituta/zavoda za javno zdravlje zajedno sa organizacijama Crvenog krsta Srbije u gradovima i opštinama sprovesti brojne zdravstveno promotivne aktivnosti u cilju podizanja nivoa znanja zdravstvenih radnika i populacije o značaju ranog otkrivanja tuberkuloze, pravovremenog započinjanja lečenja i istrajnosti u pridržavanju terapijskom režimu u cilju uspešnog završetka lečenja čime se sprečava dalje širenje bolesti.


"Orlići" se okupili, Milovanović: Neće biti nijedne lake utakmice - Sportska centrala\n„Orlići“ se okupili, Milovanović: Neće biti nijedne lake utakmice\n2 sep 2019. 18:27\nMlada fudbalska reprezentacija (igrači rođeni posle 1.1.1998.godine) startovaće ove jeseni u novom ciklusu kvalifikacija za UEFA U-21 Prvenstvo Evrope 2021 godine čiji će domaćini zajednički biti Slovenija i Mađarska, a novi selektor Nenad Milovanović izvršio je u Hotelu „M“ prozivku svojih izabranika uoči dva predstojeća duela sa Rusijom (6.septembar, Saransk) i Letonijom (10. septembar, Novi Sad).\nZajedno sa stručnim štabom U21 selekcije, igrače je po dolasku pozdravio i sportski direktor FS Srbije Vladimir Matijašević, koji sa optimizmom dočekuje predstojeća iskušenja.\n– Ovo je novi početak, nova generacija, novi selektor, ali ambicije Srbije uvek ostaju iste, jer dres reprezentacije obavezuje na najviše domete. Većinu ovih igrača dobro poznajem i znam kolike su njihove mogućnosti, tako da očekujemo svakako da budemo jedni od glavnih konkurenata za plasman na Evropsko prvenstvo i time nastavimo uspešnu tradiciju. Svaki početak je težak, jer nije bilo mnogo vremena za zajednički rad, a utakmice su pred nama, međutim verujem u sjajan stručni štab i momke koji su izabrali da će uspešno odraditi posao u naredne dve utakmice, istakao je Vladimir Matijašević.\nSelektoru Nenadu Milovanoviću utakmica u ruskom gradu Saransku praktično će biti i debitantska na novoj funkciji, a u Rusiji ga očekuje vrlo motivisan i nezgodan protivnik.\n– Nećemo imati mnogo vremena da se upoznajemo jer za kratko vreme moramo da se pripremo za ozbiljnu utakmicu, a u Beogradu ćemo imati samo tri treninga, jer već u sredu putujemo za Rusiju. Znamo kakva su očekivanja javnosti, nalazimo se na početku ciklusa i verujem u momke koje sam pozvao da će opravdati očekivanja. Grupa u kojoj se nalazimo možda nije previše atraktivna, ali znamo koliko nezgodne selekcije mogu da budu Poljska, Rusija, Bugarska, a ne smemo potcenjivati ni Letoniju i Estoniju. Jednostavno neće biti nijedne lake utakmice, ali idemo korak po korak, rekao je Milovanović.\nSelektor U-21 reprezentacije naglasio je da ova generacija ima kvalitet, ali da njega treba uvek dokazati i na delu:\n– Imamo dosta kvalitetnih igrača, a sigurno da imamo i pozicije koje nam nisu baš najbolje pokrivene, međutim trudićemo se da vrednosti istaknemo, a da mane sakrijemo od protivnika. Žao mi je što verovatno neću moći da računam na Stefana Kovača iz Čukaričkog, jer je igrao za mlađe selekcije Bosne i Hercegovine i verovatno nam neće biti na raspolaganju. Nadam se da će svi igrači biti zdravi i da ćemo uspeti da za ovo kratko vreme odradimo ono što smo planirali.\nBraća Luka i Ivan Ilić u poslednje vreme pružaju sjajne igre u holandskoj Bredi, a od njih se očekuje da u narednom ciklusu budu i veliki aduti selektora Milovanović. Ivan će biti i jedan od najmlađih u generaciji.\n– Uvek se radujem dolasku u reprezentaciju, to je nešto što za mene ima posebnu težinu i jedva čekam da počnu treninzi i utakmice. Za sada ne znam na kojoj me poziciji vidi novi selektor, ali što se mene tiče spreman sam da odgovorim svakom zahtevu kao i uvek, jasan je bio Ivan Ilić, dok je njegov dve godine stariji brat Luka dodao:\n– Imamo kvalitetnu generaciju, skoro sve momke poznajem i verujem da ćemo se brzo uklopiti. Prvo gostovanje nam je možda i najteže, Rusija je vrlo nezgodan protivnik, a odmah zatim nam dolazi Letonija, sa kojom takođe ne smemo da se opustimo. Grupa je nezgodna, nema izrazitog favorita ni autsajdera, ali idemo korak po korak, znamo šta nam je cilj, siguran je Luka Ilić.\nMlada reprezentacija Srbija odradiće posle uvodnog treninga u ponedeljak, odradiće u utorak još dva, a već u sredu odlazi se na dalek put u Saransk gde ih u petak od 18.00 po našem vremenu očekuje i duel sa vršnjacima iz Rusije na stadionu „Mordovija“. Četiri dana kasnije bićemo domaćini selekciji Letonije na stadionu „Karađorđe“ u Novom Sadu (početak od 19.00).\nU kvalifikacionoj grupi 5 za plasman na UEFA U-21 Prvenstvo Evrope 2021.godine nalaze se još selekcije Bugarske, Estonije i Poljske. Prvoplasirana selekcija plasiraće se direktno na finalni turnir, kao i najbolja drugoplasirana iz svih 9 grupa, a preostalih 8 drugoplasiranih selekcija igraće baraž za dodatna 4 mesta. Naredno U-21 UEFA Prvenstvo Evrope igraće se po prvi put u novom formatu sa 16 reprezentacije na završnom turniru.


Specijalno tužilaštvo protiv privremenog oslobađanja Veseljija\nSpecijalizovano tužilaštvo protivi se zahtevu da jedan od optuženih vođa bivše OVK Kadri Veselji bude privremeno pušten iz pritvora Specijalnog suda u Hagu, navodeći da postoji rizik od bekstva, koji se čini većim pošto bi mogao da bude osuđen na doživotni zatvor.\nPrivremeno oslobađanje Kadrija Veseljija zatražio je njegov advokat Ben Emerson, na šta je Specijalno tužilaštvo dostavilo sudu argumente zašto bi Veselji trebalo da ostane u pritvoru.\n"Veselji je optužen za ratne zločine i zločine protiv čovečnosti u 40 pritvorskih jedinica, uključujući ubistva i mučenje. Za zločine podnete u optužnici protiv Veseljija postoji moguća kazna doživotnog zatvora. Ova perspektiva stvara stalni rizik od njegovog bekstva, koji može da se poveća nakon što Veselji bude saznao čitavu listu dokaza protiv njega", kaže se, između ostalog, u odgovoru tužilaštva dostavljenom Specijalnom sudu 15. januara ove godine.\nU dokumentu predatom sudiji koji treba da odluči po zahtevu za privremeno puštanje na slobodu, Tužilaštvo tvrdi da će Veselji ometati vođenje krivičnog postupka, uključujući uticaj na svedoke, žrtve ili saučesnike.\n"Ozbiljnost krivičnog dela ili način ili okolnosti u kojima je počinjeno i Veseljijeve lične karakteristike, ranije ponašanje, okruženje i uslovi u kojima živi ili druge lične okolnosti ukazuju na rizik da ponovi krivično delo...", navodi se dalje u dokumentu Tužilaštva koje smatra neuverljivim zahtev Veseljijeve odbrane za privremeno puštanje na slobodu.\nGlavni tužilac i njegov tim pridaju posebnu važnost što je Veselji "jedan od najiskusnijih obaveštajnih oficira na Kosovu, bivši šef obaveštajnih službi OVK i Kosovske obaveštajne službe (ŠIK)".\n"Kada se ovo kombinuje sa njegovim statusom javne ličnosti, van je rasprave da Veselji ima tehničko znanje i mrežu da izbegne pravdu", naveo je glavni tužilac Džek Smit u odgovoru Specijalnom sudu.\n29.06.2022 Napadnuta ekipa Hitne pomoći u Lapljem Selu. U društvu napadača bio i komandir policije u Gračanici (1961)\n29.06.2022 Kosovska vlada uspostavlja reciprocitet sa Srbijom za lične karte i registarske tablice (419)


Setvom soje ublažiti posledice poplava, a strnjišta ne paliti jer se uništava biljni i životinjski svet - JuGmedia\nPosledice plavljenja na svojim poljoprivrednim parcelama, gde se prilikom januarskih poplava voda zadržala duže od dva meseca, poljoprivrednici u vranjskom kraju mogu ublažiti setvom soje.\nOva kultura, prema rečima Nade Lazović Đoković, savetodavca za ratarstvo u vranjskoj Poljoprivredno savetodavnoj i stručnoj službi, može da se seje i kao postrni usev. Soja na korenu ima kvržične bakterije koje nakon setve veoma brzo formira i samostalno usvaja atmosferski azot iz vazduha putem simbiozne aktivnosti sa kvržičnim bakterijama iz roda Bradyrhizobium japonicum. Zato treba upotrebiti manje količine azota u početnim fazama rasta mladih biljaka, odnosno dok se na korenu još nisu formirale kvržice, a to je veoma značajno jer je narušena struktura zemljišta dugim zadržavanjem vode“, kaže Lazović Đoković.\nIz vranjske Poljoprivredne službe takođe poručuju poljoprivrednicima da ne pale žetvene ostatke jer su kazne koje su propisane za fizička i pravna lica veoma visoke.\nPaljenje niskog rastinja i žetvenih ostataka koje se često dešava u ovom periodu vrlo je opasno po biljni i životinjski svet, pa i hranu koja se proizvodi na tim parcelama, a koju ljudi kasnije konzumiraju.\nSpaljivanjem se uništavaju staništa lekovitog bilja i životinjskog sveta, dolazi do narušavanja strukture zemljišta, posebno u površinskom sloju i to najčešće na dubini od 5 do 10 cm, jer se uništava korisna mikloflora kao i hranjivi elementi.U biljnim ostacima ima velikog procenta kalijuma, azota i fosfora, koji su veoma bitni jer je sve manje organskog đubriva, a samim tim se iz godine u godinu smanjuje i procenat humusa na našim njivama.Sa druge strane pak, upotreba žetvenih ostataka može imati višestruku korist jer su oni veoma značajni za plodnost zemljišta, a pogotovo za naredne kulture koje se na njima seju.\n„Poljoprivrednici koji su već spalili žetvene ostatke na svojim njivama sada pred setvu novog useva treba da povećaju količine organskog i mineralnog đubriva. Oni pak, koji to nisu učinili treba da ih zaoru jer njihovo đubrivno dejstvo iznosi oko jedne trećine stajskog. Prednost prilikom ovakvog načina đubrenja zemljišta je što nema transportnih troškova jer se đubre već nalazi na parceli i kvaitet hrane koja se proizvodi na tom zemljištu je veća.“, kaže Lazović Đoković.


BalkanMagazin :: Gasprom povećao izvoz gasa u Evropu\nutorak, 07. avgust 2018 13:14\nOvogodišnji izvoz ruskog gasa evropskim potrošačima veći je 5,8 odsto u odnosu na isti period 2017. godine. Ruski udeo na evropskom tržištu gasa porastao je na 34 odsto prošle godine, saopšteno je iz Gasproma.\nGasprom, najveći ruski izvoznik prirodnog gasa, povećao je svoje isporuke za Evropu, isporučivši 5,8 odsto više plavog goriva na kontinent do jula ove godine u odnosu na prošlu godinu, objavio je RT a preneo Vostok.\nIsporuke gasa u Nemačku skočile su 12,3 odsto, Austrija je kupila 48,3 procenata više ruskog gasa, isporuke u Holandiju su veće za 53,8 odsto, a Hrvatska je uzela gasa za 40,1 odsto više u odnosu na prošlu ogidnu. Gasprom je, takođe, za prvih sedam meseci 2018. godine izvezao više gasa u Dansku, Poljsku i Francusku.\nRukovodioci Gasproma nameravaju da povećaju isporuke gasa Evropi na 200 milijardi kubnih metara godišnje. Tokom 2017. godine Gasprom je isporučio ukupno 194,4 milijarde kubnih metara gasa evropskim zemljama, uključujući i Tursku. Zemlje zapadne Evrope činile su otprilike 81 odsto izvoza gasa iz Rusije, dok su srednjeevropske zemlje imale učešće od 19 odsto.\nPrema rečima izvršnog direktora Gasproma, Alekseja Milera, rekordna isporuka je izvodljiva. Glavni faktori rasta evropske tražnje su povećanje ekonomske aktivnosti na kontinentu i dugoročni pad proizvodnje evropskog gasa.\nRuski udeo na evropskom tržištu gasa porastao je na 34 odsto prošle godine, saopšteno je iz Gasproma. Evropa je, takođe, uvezla 24 odsto gasa iz Norveške, 13 odsto je isporučeno za zalihe, kao i 11 odsto iz Alžira.\nAktivnosti Gasproma na evropskom tržištu gasa podržavaju dugoročni ugovori sa cenama vezanim za naftu i klauzulama "uzmi ili plati". Kompanija ima dugoročne ugovore do 25 godina, obično zasnovane na međuvladinim sporazumima sa zemljama centralne i zapadne Evrope.


Merkelova ispratila Tadića sa vlasti, a sada dolazi da Vučić isprati nju | Red Portal\nMerkelova ispratila Tadića sa vlasti, a sada dolazi da Vučić isprati nju\nIzvor: redportal.rs, Foto: Twitter Printscreen/@MladMajor\nAngela Merkel poslednji put međ' Srbima\nAngela Merkel će danas i sutra boraviti u poseti zemljama Zapadnog Balkana. Danas će biti u Beogradu, gde će se sastati sa predsednikom Republike Srbije Aleksandrom Vučićem, dok će se sutra u Tirani sastati sa premijerima svih zemalja Zapadnog Balkana.\nS obzirom na to da se poseta odvija samo nešto više od 10 dana pred nemačke parlamentarne izbore, na kojima se Angela Merkel prvi put neće kandidovati za kancelarku nakon 16 godina vlasti, jasno je da dolazak u Srbiju predstavlja poslednju bilateralnu posetu dugogodišnje kancelarke.\nAleksandar Vučić će na taj način biti poslednji svetski lider sa kojim će najuticajnija državnica Evrope u 21. veku imati bilateralni susret. Ova činjenica samo pokazuje koliki značaj Nemačka pridaje regionu Zapadnog Balkana, a očekuje se da Merkel Vučiću prenese poruku da će nemačka politika prema regionu ostati nepromenjena i čvrsta.\nI dok se kancelarka Merkel sprema za svoje oproštajno državničko putovanje, mnogi u Srbiji se sećaju njene posete Beogradu iz 2011. godine, kada je Borisu Tadiću prenela niz zahteva u pogledu evropskog puta Srbije, ali i problema na Kosovu i Metohiji. Atmosfera prilikom sastanka bila je napeta, a neprijatnost je kulminirala kada je nemačka kancelarka iznela zahtev za ukidanjem srpske vlasti na severu KiM.\nIZVOR: YT / OtvoreniStudio\nMnogi su nakon tog sastanka komentarisali da je Angela Merkel tada došla da "isprati" sa vlasti Borisa Tadića, s obzirom na to da je na prvim sledećim izborima Tadić izgubio od Nikolića, čime je počela era vlasti Srpske napredne stranke koja i dalje traje.\nSada bismo mogli reći da je Merkelova došla da Vučić nju isprati sa vlasti, s obzirom na tajming same posete i činjenicu da ona uskoro prestaje da bude kancelarka.\nZa kancelarku Merkel pripreljen je doček na aerodromu Nikola Tesla, nakon čega će oko 17.00 časova za nju biti priređen svečani doček ispred Palate Srbija na Novom Beogradu. Posle svečane ceremonije biće održan bilateralni sastanak između predsednika Vučića i kancelarke, a posle toga će se dvoje državnika obratiti medijima.\nU Srbiju stiglo 100.620 doza Fajzera\nGrad Beograd počeo isplatu subvencija roditeljima za udžbenike\nZVANIČNO: Angela Merkel dolazi u Srbiju sredinom septembra 🧐\nKornjača sa Galapagosa pronađena ŽIVA: Smatralo se da je IZUMRLA pre 115 godina 🐢🐢🐢\nBizarna talibanska pravila za žene: zabranjeno da se glasno smeju 😮😶\nKandidat za nemačkog kancelara: Vakcinisani ljudi su ZAMORČIĆI\nLuna ponosno PODIGLA MAJICU i pokazala STOMAK 2 meseca nakon porođaja 😎👶


Dešavanja Kampanja “Pokazivač pravca ne smije da bude stvar izbora, već obaveza vozača\nKampanja Odjeljenja bezbjednosti Mojkovac u periodu od 6. do 20. jula 2020.\nShodno planskim aktivnostima Uprave policije, a u saradnji sa Nacionalnim biroom osiguravača Crne Goe i Mašinskim fakultetom- Centrom za edukaciju u drumskom saobraćaju, policijski službenici Odjeljenja bezbjednosti Mojkovac će u periodu od 6. do 20. jula 2020. realiizovati kampanju “Pokazivač pravca (žmigavac) ne smije da bude stvar izbora, već obaveza vozača” koja će biti isključivo preventivnog karaktera. Preventivne aktivnosti će se ogledati kroz raspodjelu flajera sa logom kampanje učesnicima u saobraćaju.\nUključen pokazivač pravca\nPokazivači pravca služe da upozore ostale učesnike u saobraćaju na namjeru vozača da promijeni pravac kretanja. Veoma važno je da se pokazivač pravca daje na vrjeme, kako bi ostali učesnici imali mogućnost da reaguju na iskazanu namjeru vozača. Najviše opasnih situacija koje rezultiraju saobraćajnim nezgodama, nastaje kada vozač ne da pokazivač pavca pri skretanju desno pa dolazi do udarca od pozadi u ovo vozilo, ili pri skretanju lijevo, kada vozač drugog vozila već započne obilaženje ili preticanje vozila koje usporava, a ne obavještava o svojoj namjeri.\nKontrolna tabla vozila\nPrethodni tekstSezona sanacije lokalnih i nekategorisanih puteva u jeku\nSledeći tekstTurističke potencijale Mojkovca otvoriti njemačkom tržištu


Jachim Zoomira nedelju 034 - Zoomer\nJachim Zoomira nedelju 034\nNezavisna ženska grupa − sastavljena od predstavnica/ka ženskih organizacija, građanskih inicijativa i društveno angažovanih pojedinki i pojedinaca organizuje skup podrške ženama i devojčicama iz Jagodine koje su potencijalne žrtve seksualne eksploatacije u subotu, 5. juna, u 13h na Trgu narodne omladine u Jagodini.\nDirektnom akcijom na terenu ćemo uputiti poruku potencijalnim žrtvama da u ovom procesu nisu same, i da su im bez uslovljavanja otkrivanjem identiteta i učestvovanjem u istražnom i sudskom postupku zakonom garantovane pomoć i podrška.\nPodsećamo da je Srbija prošle godine usvojila „Nacionalnu strategiju za ostvarivanje prava žrtava i svedoka krivičnih dela za period 2020–2025. godine“, a pre neki dan „Strategiju za sprečavanje i borbu protiv rodno zasnovanog nasilja prema ženama i nasilja u porodici za period 2021–2025“. Imajući u vidu težinu ovog krivičnog dela i njegov društveni značaj (glavni osumnjičeni je nosilac vlasti na lokalnom i republičkom nivou) – ukoliko sada jasno i javno ne istrajemo u zahtevima za bezuslovnu zaštitu i podršku svim žrtvama i svedocima u slučaju Jagodina, ove strategije ostaće mrtvo slovo na papiru, a žrtve nasilja trajno oštećene.\nTakođe, još jednom pozivamo potencijaln žrtve ovog i sličnih krivičnih dela da nam se jave na 011 785 0000, sos@astra.rs, kako bismo ih upoznale sa dostupnim vrstama pomoći i podrške.\nSvi pozivi su anonimni!\nPrethodni članakZOOMER LEKSIKON 01: Miloš Bajić\nSledeći članakSrbija druga u Evropi po stopi smrtnosti od malignih bolesti\nJachim Zoomira nedelju 035\nJelena Jaćimović - 12. jun 2021.\nJelena Jaćimović - 5. jun 2021.\nJelena Jaćimović - 29. maj 2021.\nJachim Zoomira nedelju 031\nJelena Jaćimović - 22. maj 2021.


Nagrada Matice srpske Draganu Stojanoviću za Tamnu Pučinu - Moja Srbija\nDragan Stojanović je za roman TAMNA PUČINA, u izdanju Doma kulture „Studentski grad” dobio nagradu „Beskrajni plavi krug”, koju dodeljuje Matica srpska za najbolji roman objavljen na srpskom jeziku, izmedju 1. novembra 2019. i 1. novembra 2020. godine u spomen na Miloša Crnjanskog i njegovo delo.\nU obrazloženju žirija, u sastavu Aleksandar Jovanović (predsednik), Mladen Šukalo, Goran Radonjić, Jelena Marićević Balać i Nebojša Lazić, stoji:\n„U nagrađenom romanu prati se sudbina glavnog junaka i njegove porodice od proleća 1914. do 10. aprila 1941. godine. U pripovednom toku, kroz neku vrstu unutrašnjeg monologa, ukrštaju se slike društvenog i političkog života srpske prestonice, likovi i sudbine žena, ispitivanje delovanja zla i dobra u metežnom vremenu, a sve je snažno osenčeno otvorenom ili prikrivenom književnom i kulturnom podlogom. Stojanovićeva knjiga ima složenu strukturu, čemu doprinose i lajtmotivi, kojima se otvaraju pitanja o istoriji i sugeriše vera u umetnost.”\nU užem izboru za nagradu bili su romani: „Izbledele duše” Mladena Jakovljevića, „Velelepota sekunde: roman sa akrostihom” Nenada Gugla i „Sloboda govora” Vladana Matijevića.\nNagrada će biti dodeljena tokom manifestacije „Dani Miloša Crnjanskog” (27. i 28.11) u Novom Sadu, u SNP-u.\n« Fondacija Novak Đoković: KORAK PO KORAK DO NJIHOVIH SNOVA\n70 godina Evropske konvencije o ljudskim pravima – otvaranje izložbe »


"BS Computer" - Vaš Pouzdan IT Partner Softver – BSComputer\nNa osnovu bogatog višegodišnjeg iskustva, programerski tim firme BS Computer je u stanju da ispuni Vaše najkompleksnije zahteve vezane za proizodnju softverskih potrebnih za Vaše poslovanje. Koristimo najmodernije alate i programske jezike, kako bismo korišćenjem objektno-orijentisane metodologije i primenom najmodernijih metoda za projektovanje, izradu i razvoj softvera proizveli rešenja koja zadovoljavaju Vaše potrebe i kriterijume.\nPored proizvodnje softvera, BS Computer se bavi distribucijom softvera.\nSoftver se može podeliti na softver opšte namene i softver specijalne namene. Kako svako preduzeće koristi svoje jedinstvene poslovne procese, pravila i tokove podataka, softver koji se koristi u poslovanju treba da oslikava procese i pravila preduzeća i da se oslanja na bazu podataka koja oslikava tokove podataka preduzeća. Zbog toga se projektuje softver specijalne namene koji se zasniva na zahtevima klijenta i u potpunosti pruža podršku poslovanju klijenta.\nBS Computer u okviru svog odeljenja za informatički inženjering Vam pruža mogućnost projektovanja, izrade i implementacije informacionih sistema raznih namena u skladu sa Vašim potrebama. Pored navedenog postoji mogućnost implementacije nekog od gotovih rešenja naše ili neke od partnerskih firmi. U okvuru toga Vam nudimo IT konsulting usluge koje garantuju pronalaženje i implementaciju funkcionalno i finansijski najoptimalnijeg rešenja za Vaše preduzeće. Naša ponuda između ostalog obuhvata prodaju i konsalting u vezi legalizacije i nabavke legalnog softvera vodećih svetskih proizvođača aplikativnog softvera.


Odazovite se na akciju dobrovoljnog davanja krvi u Borči, očekuje se nestašica krvi - www.lobi-info.rs\nMarija K. 11. februara 2020., 11:39 5.2k Views\nPrema saopštenju koje smo dobili iz Instituta za transfuziju krvi Srbije, predstojećeg vikenda očekuje nas još jedna akcija dobrovoljnog davanja krvi u naselju Borča.\nTransfuziološki autobus Instituta za transfuziju krvi Srbije će u nedelju 16. februara od 10.00 do 15.00 časova biti na parkingu Retail Parka Stop Shop u Borči.\nKako navode iz Instituta, veoma je značajno da se što veći broj sugrađana odazove ovom pozivu, jer se očekuje smanjen priliv krvi, a operacije i pacijenti nemaju praznik, ni odmor.\nInterval između davanja krvi je ne bi trebalo da bude manji od 3 meseca (12 nedelja) za muškarce i 4 meseca (16 nedelja) za žene.\nPrethodna objava Smanjuje se broj obolelih od gripa, raspust neće biti produžen\nSledeća objava Nekadašnji radnici PKB sastali se sa predsednicom Vlade


Francuz u naletu, Nemica u povlačenju, Balkan pred ispitom - Javni servis\nFrancuz u naletu, Nemica u povlačenju, Balkan pred ispitom\nUkoliko se prihvati Makronov neformalni dokument, Evropska unija bi posle mnogo propuštenih godina pokazala da je u stanju da se paralelno reformiše iznutra i proširuje spolja. Bio bi to istinski podsticaj državama regiona.\nTek što su oblaci pozne jesenje kiše stigli iz Brisela i prohladnom vodom polili šest država zapadnog Balkana koje se nadaju članstvu u Evropskoj uniji, francuski predsednik je svoj projekat „evropske renesanse” upotpunio predlogom u kojem bi pravcu trebalo da ide proširenje EU.\nDržave regiona još od solunskog samita daleke 2003. čekaju u redu za člansku kartu EU. Otada su štampane tone dokumenata i ohrabrujućih izjava. Evropska komisija je februara 2018. usvojila strategiju za „verodostojnu perspektivu proširenja i pojačano angažovanje EU na Zapadnom Balkanu”, a zvaničnici EU su jula ove godine uveravali zemlje regiona da blok pozitivno gleda na njihove aspiracije.\n„Verodostojne perspektive” gubile su se u izmaglici stvarnosti, a neizvesnosti oko članstva pretile su da ugroze geopolitičku orijentaciju regiona. Sve to je potvrđeno kada je francuski predsednik Emanuel Makron odbio da Albaniji i Severnoj Makedoniji odobri otvaranje pristupnih pregovora.\nMakron je pokazao da ga vodi degolovska ambicija da postane lider Evrope. Na mnoge teme suprotstavio se dosadašnjoj šampionki integracija i proširenja, odlazećoj Angeli Merkel.\nJasno je da je EU u krizi, da ne želi da ponovi greške prekorednog učlanjenja Bugarske i Rumunije i da bi radije prihvatila Švajcarsku ili Norvešku nego nekog sa Balkana, ali da li su u Briselu uopšte svesni realnih rizika da će nestrpljenje ojačati evroskepticizam i da će dodatno otvoriti prostor uticajima spolja.\nDok su evroskeptici i direktni protivnici Unije likovali, Makronov veto Skoplju i Tirani dočekan je oštrim kritikama. „Istorijska” i „teška” greška, govorili su odlazeći čelnici evropskih institucija. „EU svojom politikom (ne)proširenja faktički gura u ’zagrljaj’ Rusije države zapadnog Balkana”, zaključuje u analizi Međunarodni institut za bliskoistočne i balkanske studije iz Ljubljane.\nDa bi pokazao da mu ne nedostaje vizija poput njegovom sunarodniku Robertu Šumanu, Makron je ostao dosledan stavu da proširenja nema dok se ne reformiše Unija ali je ubrzo lansirao ideju da se procedure proširenje reformišu kako bi bile „kredibilnije i održivije” i da treba sprovoditi postepeno.\nTraži se ispunjavanje uslova koji se tiču „presporih” političkih, ekonomskih i socijalnih promena ali i nedovoljnih konkretnih koristi za građane u zemljama kandidatima. Prioritet je „stalan, nepovratan napredak u oblasti vladavine prava”.\nTakav kopernikanski obrt u odnosu na dosadašnju praksu vođen je Makronovom analizom da Uniji nisu potrebne nove nedovršene demokratije sa jakim primesama autoritarnosti. Ima ih već unutar EU, poput Mađarske i Poljske, zašto bi se jačao blok „neliberalnih demokratija”?\nIzmena kursa trebalo bi da obraduje sve one koji su Uniji do sada zamerali da gleda „kroz prste” vlastodršcima regiona, od Aleksandra Vučića do Mila Đukanovića. Bio bi to znak odustajanja od politike stabilokratije koja je u prvi plan stavljala rešavanje regionalnih konflikta potpuno potiskujući reforme što bi vodile nastanku pravnih država snažnih institucija.\nIako EU tek treba da se izjasni o novom francuskom konceptu, iz Beograda je, simptomatično, odmah stiglo ministarsko tumačenje da predlog reforme ne treba da se odnosi na Srbiju i Crnu Goru. Krijući se iza metodoloških formalnosti, poslat je obeshrabrujući signal: istinske reforme guraju se u drugi plan uz sasvim otrcano obrazloženje da je „bolje imati kvalitet pre brzine”.\nNe. Bolje je imati promptna rešenja po kojima kada države u toku pregovora završe određenu fazu, postanu uključene u funkcionisanje EU. Demokratski reformisane države zapadnog Balkana biće prijemčivije građanima Unije i smanjiće njihov otpor proširenju.\nVlast u Beogradu je pred ozbiljnim izazovom: izgubiće podršku EU ukoliko ne krene upravo u one političke reforme koje godinama izbegava poturajući i građanima Srbije i partnerima u EU štit Kosova, pitanja koje se po Makronovom predlogu prebacuje u poslednji od sedam paketa.\nUkoliko, recimo, brzo zaključi poglavlje o usklađivanju spoljne politike, morala bi da se odrekne mnogih poteza koji su izrazito proruski u politici ili prokineski u investicijama.\nTest je tim ozbiljniji jer Pariz predlaže usvajanja principa reverzibilnosti – mogućnosti sankcionisanja država koje delimično ili uopšte ne ispunjavaju određene kriterijume, ili prestaju da ispunjavaju preuzete obaveze.\nUkoliko se prihvati Makronov neformalni dokument, EU bi posle mnogo propuštenih godina pokazala da je u stanju da se paralelno reformiše iznutra i proširuje spolja. Bio bi to istinski podsticaj državama regiona koje imaju mnogo toga da urade – od jačanja pravne države i institucija, preko ekonomskih politika i suzbijanja korupcije do ljudskih prava i medijskih sloboda.\nSve drugo, kočenje unutar Unije i otpori reformama među aspirantima za članstvo, značilo bi nov početak starog i sporog procesa koji protivureči kako optimizmu raznih evropskih emisara što paradiraju obilazeći zapadni Balkan, tako i liderima regiona što su kunu u integracije.\nPosle oproštaja sa evropskim zvaničnicima koji su o proširenju mnogo pričali a malo radili, treba sačekati majski samit EU u Zagrebu. Tada će se videti hoće li i koliko Makron uspeti da nametne svoju volju i ideju o tome kako treba da izgleda proširenje.\nMakron nas je prvo potopio a onda ponudio izlazak iz balkanske pomrčine. To može da bude dobro – ali i loše. Integracije mogu da budu brže i efikasnije ili ih neće biti, pa će oni koji se ne reformišu ostati zaglavljeni u čekaonici voza za Brisel ponašajući se kao da im je na raspolaganju sve vreme ovog sveta.


Cena nafte i dolara određuje kurs privrednih kretanja - Ekonomija - Dnevni list Danas\nPočetna » Ekonomija » Cena nafte i dolara određuje kurs privrednih kretanja\nCena nafte i dolara određuje kurs privrednih kretanja\nEvropski berzanski stručnjaci procenjuju da će u 2007. godini vrednost akcija kotiranih na berzama Evrope i SAD nastaviti da raste, ali da će rast biti manji nego u prethodnoj godini. Očekivanja su puna optimizma, ali ne i euforična, smatraju analitičari ekonomskog dodatka Figaroa.\n0Piše: Zoran M. Cvijić 15. januara 2007. 00.00\nEvropski berzanski stručnjaci procenjuju da će u 2007. godini vrednost akcija kotiranih na berzama Evrope i SAD nastaviti da raste, ali da će rast biti manji nego u prethodnoj godini. Očekivanja su puna optimizma, ali ne i euforična, smatraju analitičari ekonomskog dodatka Figaroa. Indikator Pariske berze CAC 40 beleži rast još od početka 2004, kada je iznosio 3.500 poena, da bi prvih dana januara ove godine dostigao vrednost 5.610. Tokom 2006. ovaj pokazatelj porastao je za neverovatnih 17 odsto. Situacija je slična i na drugim evropskim berzama. Jedino je japanska berza izneverila očekivanja u 2006. Većina berzanskih eksperata svoj optimizam zasniva na rastu zarada ovih preduzeća, koja su „za sada ostvarila svoja predviđanja“. Pre godinu dana prognoze za 2006. bile su pune optimizma, ali niko nije bio tako smeo da kaže da će rast dostići 17 odsto! I sada niko ne predviđa da će rast dostići 10 odsto. Potpredsednik Aksa investman menadžmenta, Žan-Pjer Helebajk, kaže: „Očekujemo veoma ograničen rast na tržištu akcija, koji će se kretati između dva i pet odsto, zbog značajnog smanjenja dividendi, koje se kreću između tri i šest odsto kako u Evropi, tako i u SAD…“\nTri su nepoznanice koje će ove godine značajno uticati na privredna berzanska kretanja: da li će se nastaviti slabljenje dolara, kako će se kretati cena nafte inajzad kako će izgledati situacija sa tržištem nekretnina. Rast vrednosti evra u odnosu na dolar tokom 2006. i dostignut odnos od 1,32 dolara za evro poslednjeg dana 2006. iznenadio je sve analitičare koji traže odgovor na pitanje: da li je evro jak ili je dolar slab? Za sada niko ne predviđa oporavak dolara, bar ne u bliskoj budućnosti. Predviđanja su da će se odnos evro-dolar kretati između 1,2 i 1,3. Analitičari upozoravaju da bi, ukoliko se nastavi sunovrat dolara, prva žrtva mogla da bude evropska privreda, mada treba reći da pad dolara tokom 2006. nije negativno uticao na nemačku privredu.\nPočetkom prošle godine svi su strahovali od drastičnog rasta cene nafte, očekivalo se da će barel dostići cenu od 100 dolara. Ali, posle kratkotrajnog poskupljenja, cena barela zadržala se na 60 dolara, a blaga zima je unekoliko doprinela smirivanju cena. Ali, ako bi ponovo došlo do skoka cene nafte, pogotovu ako bi bilo praćeno rastom inflacije, smatraju ekonomisti, to bi i te kako moglo da utiče na privredni rast i kretanje cene akcija. Naravno svi strahuju od političke nestabilnosti na Bliskom istoku i njenog uticaja na cenu barela. Najzad, analitičari se plaše rasta cene nekretnina u SAD, što je tokom prošle godine nateralo prosečnu američku porodicu da „steže kaiš“ i štedi za smeštaj. Za godinu dana nekretnine u SAD skočile su za 10 odsto. Prema prognozama za 2007. cene nekretnina će stagnirati, čak možda i padati u proseku za četiri odsto što bi moglo da potstakne potrošnju. Ipak mnogi pozivaju na oprez.\nMada se u evropskim medijima sve češće mogu čuti zabrinjavajući glasovi koji upozoravaju na veoma loše socijalne stanje kršenje ljudskih prava u Kini čija ekonomija utiče na rast svetske privredne aktivnosti, analitičari ne smatraju da će u 2007. doći do značajnijih poremećaja u toj najmnogoljudnijoj zemlji, koja beleži značajan ekonomski rast. Ako je verovati zapadnoevropskim medijima do socijalnog nezadovoljstva moglo bi da dođe krajem 2008. ili 2009. godine ako se nastavi sa društvenim raslojavanjem. Međutim, ni to ne bi značajno uticalo na svetska privredna kretanja, jer bi nestabilnost u Kini izazvala pad cene nafte, s obzirom na to da je Kina značajan uvoznik, a i druge velike zemlje u razvoju, poput Indije i Brazila rado bi preuzele mesto Kine.\nEvropske zemlje žele da iskoriste pozitivna ekonomska kretanja u svetu – trude se da učine svoju privredu što konkurentnijom, između ostalog i tako što smanjujeći porez preduzeća. U Evropskoj uniji sa 25 članica prosečan porez preduzeća iznosi 25,9 odsto. U Španije taj porez koji je u 2006. iznosio 35 odsto, biće smanjen na 32,5, a u 2008. godini na 30 odsto. Predsednik Francuske, Žak Širak, već je prvih dana nove godine najavio novi poreski plan po kome će se oporezivanje preduzeća sa sadašnjih 33,3 odsto u narednih pet godina postepeno smanjivati dok se ne dostigne stopa od 20 odsto. Od 1. januara 2008. godine Nemačka će porez preduzeća smanjiti sa 25 na 15 odsto. Najavljujući poresku reformu predsednik Širak je rekao da će se u narednim godinama države „posebno takmičiti u konkurentnosti svojih poreskih politika“. U novim članicama Unije Litvaniji i Letoniji porez na preduzeća iznosi samo 15 odsto, u Poljskoj i Mađarskoj – oko 20 odsto, što podstiče privrednike da sve više izmeštaju proizvodnju u te zemlje. Finansijski stručnjaci smatraju da smanjenjemći porez preduzeća neće smanjiti priliv u budžet, naprotiv, očekuje se da će smanjenje poreza podstaći ekonomski rast što će dalje omogućiti priliv sredstava u budžet.


UŽELEO SE FUDBALA Ronaldinjo prekida penziju i vraća se u Evropu - MaxBet Sport\nRonaldinjo (Foto: Starsport)\nBombastična vest nam stiže sa Malte. Legendarni brazilski fudbaler i jedan od najvećih majstora ove igre, Ronaldinjo Gaučo, blizu je odluke da posle četiri godine prekine penziju i ponovo se nađe na terenu.\nKvota u MaxBetu na trijumf Hibernijansa protiv Šahtjor Soligorska je 4.90.\nKako pišu mediji sa Malte, Brazilac je blizu dogovora da potpiše za lokalnog prvoligaša Birkirkaru. To je potvrdio i tehnički direktor tog kluba, Mičel Valenzisa, koji je kazao da su Ronaldinjovi menadžeri u potrazi za nekim malim klubom, u kojem bi Ronaldinjo mogao rasterećeno da igra.\nRonaldinjo ima 39 godina, a profesionalni fudbal nije igrao od 2015, kada je nosio dres Fluminenzea. Sa tim brazilskim klubom je raskinuo ugovor posle devet odigranih mečeva, posle čega je samo povremeno igrao nezvanične mečeve u Indiji, zajedno sa Rajanom Gigsom, Polom Skolsom i Ernanom Krespom. Prethodno je u Evropi igrao za Pari Sen Žermen, Barselonu i Milan, a najveći uspeh je ostvario sa Kataloncima 2006. godine, kada je osvojio Ligu šampiona.\nBirkirkara je ove sezone učestvovala u pretkvalifikacijama za Ligu Evrope, ali ju je eliminisao KI Klaksvik sa Farskih Ostrva, tako da joj ostaje samo učešće u domaćim takmičenjima. Ovaj četvorostruki šampion Malte je već imao u svojim redovima jedno poznato ime.\nTokom sezone 2015/16 je za Birkirkaru igrao Fabricio Mikoli, a sa njim su Maltežani bili nadomak senzacije u 2. kolu kvalifikacija za Ligu Evrope. Mikoli je postigao jedini gol protiv Vest Hema, ali je njegov tim eliminisan posle jedanaesteraca.\nAko Ronaldinjo bude zaista potpisao za Birkirkaru, jedan od saigrača će mu biti srpski internacionalac Nikola Vukanac (33), koji igra za taj klub već 10 godina.\nTagovi:FK BirkirkaraFudbalsko prvenstvo MalteRonaldinjoTop3\n19.07.2019. at 04:59\nMože, al jedino mali fudbal da igra.


Kanada - Blic Online\nŽivot u inostranstvu, kada se ode nevoljno, trbuhom za kruhom, ume da bude težak i ono što je možda još gore, može da udalji supružnike do one linije da postanu stranci u četiri zida. Takva životna priča pratila je i Vidu, koja je zbog mukotrpnog rada u pečalbi, morala da ide i kod psihologa. Međutim, umesto da svoju teško stečenu zaradu ostavi kod doktora, ona je imala sreće i upoznala je Zoru.\nKada je shvatila da mere i ograničenja vezana za Kovid-19 prete da joj poremete planove i spreče njenu porodicu da prisustvuje planiranom venčanju, mlada je odlučila da ga jednostavno preseli - na granicu dve zemlje.\nJedna osoba je poginula, a druga povređena kada se u kanadskom gradu Montrealu srušio mali avion koji je nosio transparent "Hoćeš li se udati za mene?".\nVenčanje na granici: Kako bi mladini roditelji i baka (96) mogli da prisustvuju ceremoniji, mladenci se odlučili za neobičnu lokaciju svadbe\nKada je shvatila da njena porodica neće moći da dođe na venčanje zbog ograničenja vezanih za pandemiju, Kanađanka Karen Mahoni i njen verenik Brajan Rej ceremoniju su održali na samoj američko-kanadskoj granici.\nU novembru 1930. godine, selo sa 2.000 ljudi postojalo je kraj jezera Anjikuni u Kanadi. Džo Labele je već tamo dolazio i ljudi su bili gostoljubivi, međutim, kad je ponovo stigao bio je šokiran jer je celo selo nestalo, iako su tamo još uvek bili njihovo oružje kao i hrana, a ognjišta još topla.\nBesni demonstranti gađali Trudoa KAMENJEM (VIDEO)\nKanadski premijer Džastin Trudo pogođen je sitnim kamenjem koje su demonstranti bacali na njega dok je obilazio London u Ontariju.\nSistem GREŠKOM izdao upozorenje: Nije bilo snažnog zemljotresa u Kanadi\nGeološki institut SAD povukao je danas obaveštenje o zemljotresu jačine 6,5 stepeni u Kanadi, navodeći da je njihov "automatski sistem greškom izdao upozorenje".\nKanada će primiti 20.000 Avganistanaca, prednost imaju ranjive grupe\nKanada je saopstila da će primiti više od 20.000 Avganistanaca koji su u opasnosti i primorani su da beže pod naletom talibana.


Uređaji za osobe koje imaju problem sa sluhom - Ozonpress :: internet portal\nNa šalterima gradske uprave u Čačku ugrađena je indukciona petlja, pomagalo za osobe sa invaliditetom, pre svega one sa oštećenim sluhom. Ova usluga, kao i informator o Brajevom pismu za slepe, omogućeni su od strane Udruženja «Altea» iz Beograda,u saradnji sa Ministarstvom za rad, zapošljavanje, boračka i socijalna pitanja.\nUređaji su postavljeni na šaltere gde se mogu dobiti opšte informacije o radu svih službi u lokalnoj samoupravi.\nIndukcioni sistem omogućava osobama koje nose slušne aparate da jasno čuju govornika bez smetnji. Statistika kod nas i u svetu pokazuje da 30 odsto stanovništva ima oslabljen sluh, a procenat se iz godine u godinu povećava.\n– Ko god nosi slušni aparat ili nosi implant kada uđe u krug direktno prima informacije I to znači d amože da komunicira sa zaposlenima na šalteru bez smetnji i može samostalno da obavi svoj posao, kaže Snežana Blagojević, direktorka udruženja Altea.\nSistem je električni uređaj koji zvučni signal koji je primljen preko mikrofona pojačava i transformiše u elektromagnetne talase. Posebna prednost sistema je ta što su slušni aparati ne samo najnovije generacije već i aparati stari 20 i više godina oprenljeni za primanje signala iz indukcionog sistema.\n– Zakonska je obaveza da šalteri imaju takve uređaje tako das mo uz pomoć udruženja građana Gradskoj upravi omoguženo ispunjenje te zakonske obaveze. Smatramo da ćemo našim sugrađanima koji imaju problem sa sluhom omogućiti prijem sa šalterskim službenikom i ispunjenje njihovih prava, kaže Nebojša Bežanić, načelnik Gradske uprave za opšte i zajedničke poslove.\nUdruženje Altea ovaj program realizuje od 2009. godine i do sada je u Srbiji postavljeno više od 70 ovakvih sistema, od pozorišta do bolnica.\n– Kada smo počinjali, pre 10 godina, službenici nisu shvatali šta je to i onda su kada priđu doživljavali iznenađenje, odjednom čuju. U Narodnom pozorištu mogu samostalno da gledaju predstave. To je zaista velika pomoć osobama koje imaju problem sa sluhom, objašnjava Snežana Blagojević.\nUređaj košta oko 600 evra a novac je obezbedilo Ministarstvo za rad i socijalna pitanja.


Radunović je objasnio da je to procjena koju je radilo Ministarstvo finansija u susret unaprijeđenju Poreske uprave (PU), odnosno stvaranju pretpostavki za elektronsku fiskalizaciju svih kasa.\nU turizmu, po procjeni Ministarstva turizma, u sivoj zoni je 30 odsto prihoda, odnosno oko 300 miliona eura.\nRadunović je ukazao da je teško egzaktno procijeniti kolika je ukupna siva ekonomija, ali su rađene procjene po oblastima. Očekuju dobar efekat u smanjenju sive ekonomije nakon unaprijeđenja elektronske fiskalizacije kasa i podsjetio na iskustvo Hrvatske.\n"U Hrvatskoj je nakon elektronske fiskalizacije prihod porastao preko 30 odsto prve godine. To se desi samo prve godine, jer kasnije ne može biti toliki rast. Ta prva godina najviše sive ekonomije ubaci u legalne tokove", objasnio je Radunović.\nOn je, komentarišući procjenu da je na sivom tržištu rada 25 do 30 hiljada zaposlenih, ukazao da bi to moglo da se riješi kroz smanjenje opterećenja zarada.\n"Sivo tržište je i kada je zaposleni osiguran na minimalnu cijenu rada, a ostatak do pune plate prima na drugi način. Ubijeđen sam da je rješenje u smanjenju opterećenja na rad, ali to moramo uraditi smisleno i na način da ne napravimo fiskalni uticaj koji bi nas ugrozio. Za onoliko koliko smanjimo opterećenje na rad za toliko treba da povećamo broj poreskih obveznika, odnosno prijavljenih radnika sa sivog tržišta", rekao je Radunović.\nOn je objasnio da je to način da posljedice smanjenja opterećenja na zarade ne padnu na teret budžeta nego da se ravnomjerno rasporede.\n"Na tome intenzivno radimo, urađene su i analize, a imamo i ekspertsku pomoć", rekao je Radunović i naveo da bi od januara naredne godine trebalo da se krene sa novim obračunom minimalne i bruto zarade i proširenom poreskom osnovicom.\nOn je zaključio da to podrazumijeva da bi u ovoj godini morali stvoriti zakonske pretpostavke.\nIZVOR: Vebsajt RTCG, 17.03.2018.


Rebić: Alkohol je najčešći uzrok saobraćajnih nezgoda - RTV Šabac\nRebić: Alkohol je najčešći uzrok saobraćajnih nezgoda\n10. avgust 2019. 14:17\nDirektor policije Vladimir Rebić izjavio je da je od početka leta u udesima na putevima Srbije stradalo oko 120 osoba a da je od početka godine, saobraćajna policija napisala 680.000 prekršajnih kazni, od kojih blizu 200.000 zbog prekoračenja brzine.\nDirektor policije Vladimir Rebić izjavio je za RTS da je alkohol jedan od najvećih uzročnika saobraćajnih nesreća. Kaže da policija pojačava kontrolu alko-testovima i da bi neslavnu statistiku trebalo da popravi otvaranje puta Obrenovac-Čačak.\nRebić ističe da zabrinjava to što je samo za jedan dan izgubljeno pet života, kao što se juče desilo na Ibarskoj magistrali.\n"Statistika kaže da u letnjim mesecima deset godina unazad prosečno gine između 170 i 260 ljudi", rekao je Rebić gostujući u Jutarnjem dnevniku RTS-a.\nPrema njegovim rečima, najtragičnija godina bila je 2012. kada je stradalo 265, dok je 2014. poginulo 140 ljudi.\n"U ovom trenututku mi smo oko brojke 120, i ova godina će biti nepovoljnija u odnosu na tu 2014. Naša je procena da će tu biti između 170 i 180 žrtava, što je prosek zadnjih deset godina", rekao je Rebić.\nU tom smislu, preduzeto je više mera – od uvođena kontrole prosečne brzine, alko-testa, vezivanja pojasa, zabrane upotrebe mobilnih telefona u vožnji. Rebić je podsetio da je izmenjen Zakon o bezbednosti sabraćaja i ukazao da policija napiše oko milion kazni godišnje. Navodi da je ljudski faktor primaran uzrok saobraćajnih nesreća, a da su razlozi višestruki, posebno ako se vozi pod dejstvom alkohola.\n"Gotovo da zakon ne može biti rigorozniji zato što smo mi vezani za Zakon o prekršajima. Po tom zakonu maksimala kazna zatvora je 60 dana. Mi smo za nasilničku vožnju propisali kaznu od 30 do 60 dana i ona podrazumeva i upravljanje pod alkoholom od više od dva promila, plus novačna kazna od 120 do 140 hiljada dinara", kaže Rebić.\nI pore svega toga, policija svakog meseca otkrije najmanje 150 vozača koji sebi dozvoljavaju da upravaju vozilom u takvom stanju. Navodi da će se otvaranjem auto-puta od Obrenovca do Ljiga stanje poboljšati i da će se smanjiti gužve na Ibarskoj magistrali.\n"Na graničnim prelazima promet robe i putnika u 2018. godine je bio oko 72 miliona prelaza državne granice. Mađari i Hrvati imaju standarde koje prepisuje EU, a iako je Srbija povećala broj traka, gužve su neminovne. U saradnju sa AMSS-om imamo sistem kamera da se vozači uvere u stanje na putevima i sa 'Putevim Srbije' na portalima obaveštavamo javnost o situaciji na putevima", kaže Rebić.


Počinje 13. izdanje biciklističke trke „Beograd - Banjaluka“ (VIDEO) - Televizija K3\nStanari: Održan "Gastro fest"\nGastro fest “Stanari 2019” u opštini Stanari okupio…\nPočinje 13. izdanje biciklističke trke „Beograd – Banjaluka“ (VIDEO)\nPrva etapa 13. izdanja biciklističke trke „Beograd – Banjaluka“ krenuće sutra iz Beograda ka Vlasenici, a s obzirom da je duga skoro 240 kilometara ima status kraljevske.\nNezvanični start trke zakazan je za za devet časova ispred hotela Slavija u Beogradu, a zvanična borba sa štopericom počinje iz Obrenovca u 11 časova. Na startu će se pojaviti 176 biciklista iz 24 tima i svi oni pokušaće što prije da prevezu dugu i tešku dionicu puu izazova s obzirom na konfiguraciju terena. Međutim, samo najbolji obući će žutu majicu u Vlasenici i sigurno je nositi i u drugoj etapi koja je na programu u petak od Vlasenice do Brčkog.\n– Organizacija je bila složena kao nikada do sada jer umjesto prošlogodišnje dve, ovaj put imamo četiri etape. Međutim, nadam se da će sve roteći u najboljem redu, dali smo sve od sebe da tako bude, a da li će biti dovoljno saznaćemo po završetu trke u Banjaluci u nedelju – rekao je predsjednik Biciklističkog saveza Srbije Branko Banović.\n– Zahvaljujući timskom radu dva saveza, pomoći institucija i sve većoj podršci gradova, te sponzora, uspjeli smo da dovedemo trku na nivo da privlači veliku pažnju ne samo u regionu, nego i Evropi i svijetu. Ove godine imamo bicikliste iz tridesetak zamalja svijeta, dolaze nam ekipe iz Austrije, NJemačke, Slovenije, pa čak i Kolumbije, Kazahstana, Irske… Sve je to dokaz da smo na pravom putu, što je i obaveza jer je trka član prve kategorije Svjetske biciklističke unije (UCI) – rekao je direktor trke Vladimir Kuvalja.\nOva trka najbolji je primjer kako u praksi funkcionišu specijalne i paralelne veze Srbije i Republike Srpske u oblasti sporta, jer će kompletan karavan, kao i prethodnih godina preći preko granice bez zaustavljanja. Velike zasluge za tao nešto idu na račun predsjednice Republike Srpske Željke Cvijanović, Vlade Republike Srpske na čelu sa premijerom Radovanom Viškovićem, vlastima Srbije, resornim ministarstvima, ali i Predstavništvu Srpske u Srbiji.\nPoslije sutrašnje etape, u petak je na rasporedu trka od Vlasenice do Brčkog (165 kilometara), u subotu biciklisti voze od Bijeljine do Teslića (180), a posljednja etapa od Prnjavora do Banjaluke preko Dervente i Srpca duga je 175 kilometara.


BalkanMagazin :: U Kolubari planiraju više uglja sa kopa D\nU Kolubari planiraju više uglja sa kopa D\nnedelja, 31. avgust 2014 18:02\nDa bi ublažili posledice poplava na proizvodnji uglja u Rudarskom basenu „Kolubara”, čiji kop na „Tamnava-Zapadno polje” je tokom u majskih kiša pretvoren u jezero, rebalansom plana poslovanja su predvideli da se proizvednjom dodatna tri miliona tona lignite na Polju „D” bar donekle nadomesti manjak uglja za obrenovačke termoelektrane. (foto: bager na potopljenom kopu „Tamnava-Zapadno polje”)\nNajveće termoelektrane Elektroprivrede Srbije, TE „Nikola Tesla” A i B ove godine će, zbog majskih poplava, sa kolubarskih kopova uglja dobiti za oko šest miliona tona uglja manje od prvobitno planiranih količina.\nNakon majskih poplava u Rudarskom basenu „Kolubara” urađen je rebalans planova proizvodnje, pa je umesto 30,4 miliona tona uglja, rebalansom predviđeno da se na kolubarskim kopovima proizvede 24,62 miliona tona lignita.\nNa „Tamnava-Zapadnom polju”, površinskom kopu, koji je prethodnih nekoliko godina nosilac proizvodnje u „Kolubari”, bila je predviđena proizvodnja od 14,32 miliona tona uglja. Potapanje najproduktivnijeg kopa se znatno odražava na bilanse za ovu godinu. Do majskih poplava, koje su ovaj kop pretvorile u jezero na „Tamnava-Zapadnom polju”, je proizvedeno 5,66 miliona tona uglja. U saopštenju iz Rudarskog basena „Kolubara” se konstatuje da će, najverovatnije, proizvodnja ostati na ovoj cifri, što znači da će ukupno sa kostolačkih kopova do kraja godine biti isporučeno oko devet miliona tona lignita manje za snabdevanje obrenovačkih termoelektrana „Nikola Tesla” A i B.\nKako se stabilnost elektroenergetskog sistema naše zemlje zasniva na proizvodnji električne energije iz termosektora, a iz kolubarskog uglja TENT proizvodi više od 50 odsto srpske struje, jasno je da se ove količine uglja moraju nadomestiti.\n„Dobrom analizom, dodatnim sagledavanjem alternativnih mogućnosti, kao i promenom proizvodne problematike i organizacije posla na kopovima Polje „D” i Polje „B”,znatno je ublažen nedostatak,” navedeno je u saopštenju uz napomenu da je proizvodnja uglja do kraja godine, na Polju „D” podignuta za tri miliona tona, tako da je manjak od skoro devet miliona na nivou cele „Kolubare” ublažen na blizu šest miliona.\nPlanom proizvodnje bilo je predviđeno da se na Polju „D” tokom 2014. godine iskopa 8,57 miliona tona lignita. Rebalansom je „dodato” još tri miliona, pa je novim planom predviđeno da se na ovom kopu iskopa 11,84 miliona tona lignita, što predstavlja povećanje proizvodnje od 40 procenata.\nOvakvi dobri proizvodni rezultati postignuti su zahvaljujući ogromnom zalaganju zaposlenih, naglašeno je u saopštenju iz Rudarskog basena „Kolubara”.


NA USAVRŠAVANjE U INOSTRANSTVO: VASPITAČI, UČITELjI, NASTAVNICI, PEDAGOZI I PSIHOLOZI IZ ŠKOLA\nPreševo, Bujanovac, Medveđa - Na usavršavanje u inostranstvo ubuduće će moći da idu vaspitači iz vrtića, kao i učitelji, nastavnici, pedagozi i psiholozi iz škola. Dovoljno je samo da obrazovne ustanove u kojima rade spreme konkursne prijave za program EU Erazmus plus.\nKONKURS ZA BESPLATNU JEDNOGODIŠNjU PODRŠKU UDRUŽENjIMA GRAĐANA\nGrantid Centar za društveno odgovorni konsalting poziva organizacije civilnog društva da konkurišu za besplatnu jednogodišnju stručnu podršku u razvoju i prikupljanju sredstava. U okviru svoje socijalne misije, Granted raspisuje prvi poziv pod nazivom Dobar dan za grant, na osnovu koga će tri odabrane organizacije civilnog društva u periodu od godinu dana dobiti besplatnu stručnu podršku neophodnu za organizacioni razvoj i samostalno prikupljanje sredstava.\nU PČINjSKOM OKRUGU NEMA BOLESTI „PLAVOG JEZIKA“\nBujanovac – „Na području Pčinjskog okruga nema bolesti plavog jezika koja napada ovce, koze i goveda, a uglavnom je prenose komarci“, rekao je Miodrag Milković, direktor Veterinarske stanice u Bujanovcu, čiji delokrug nadležnosti, osim bujanovačke, pokriva i preševsku opštinu.\nU MEDVEĐI ODRŽANA SEDNICA SKUPŠTINE OPŠTINE\nMedveđa - U Medveđi je održana 9.sednici Skupštine opštine, a na dnevnom redu bile su dve tačke, od kojih je jedna donošenje Odluke o izmenama i dopunama Odluke o budžetu opštine Medveđa za 2016.godinu.\nU DOM ZDRAVLjA U BUJANOVCU STIGLO 1.100 VAKCINA\nBujanovac – „Svi građani koji žele da na vreme steknu iminitet na virus sezonskog gripa mogu da se vakcinišu u Domu zdravlja u Bujanovcu“, kaže dr Lela Jovanović, direktorka ove zdravstvene ustanove „Dopremljeno je 1.100 doza vakcina za besplatnu vakcinaciju“, kaže ona.\nKONKURS ZA UČEŠĆE MLADIH U PROGRAMU RADNIH PRAKSI\nBeogradska otvorena škola (BOŠ) poziva mlade sa teritorije Srbije da se prijave za učešće u programu kvalitetnih radnih praksi koji BOŠ realizuje u partnerstvu sa Privrednom komorom Srbije, a uz podršku Ministarstva omladine i sporta, Solidar Suisse – Kancelarije u Srbiji, kao i Američke privredne komore (AmCham).\nNASTAVAK POMOĆI ZA „SIMPO“\nVranje, Bujanovac - Proizvodne pogone „Simpa“ u Vranju i Bujanovcu posetili su Milun Trivunac, državni sekretar u Ministarstvu privrede, Dragan Ugričić pomoćnik ministra u tom ministarstvu, Slađana Backović, direktorka Fonda za razvoj Srbije i Dejan Vukotić, direktor Agencije za osiguranje finansiranja izvoza.\nU VRANjU DODELjENE ZAHVALNICE POVODOM ZAJEDNIČKOG MEDICINSKOG ANGAŽOVANjA\nVranje - Dodela zahvalnica za podršku i pomoć u realizaciji zajedničkog angažovanja medicinskih timova Ministarstva odbrane, Vojske Srbije i Nacionalne garde Ohaja na teritoriji Pčinjskog upravnog okruga održana je u sali Doma Vojske u Vranju.\nKUD „SOKO“: ČEŠKA UMESTO UKRAJINE\nBujanovac – Mada je bilo najavljeno da će krajem novembra boraviti u Ukrajini, dvadesetak članova bujanovačkog Kulturno umetničkog društva „Soko”, 2. novembra ove godine otptovaće u Češku.\nVIŠE ULAGANjA U OŽIVLjAVANjE ČUVENOG ISTORIJSKOG LOKALITETA CARIČIN GRAD\nLeskovac, Medveđa - Gradonačelnik Leskovca Goran Cvetanović, načelnik Jablaničkog upravnog okruga Božidar Stojiljković, predsednici opština Medveđa, Bojnik, Vlasotince, i zamenik predsednika opštine Lebane prisustvovali su radnom sastanku na kome se govorilo o planovima o zajedničkim ulaganjima u oživljavanje čuvenog istorijskog lokaliteta Caričin grad, nedaleko od Lebana.


Od sledeće godine bez problema na stadionima - Domaći fudbal, Fudbal, Top News\nOd sledeće godine bez problema na stadionima\nSite Default 25.09.2013., 12:28\nGeneralni sekretar Fudbalskog saveza Srbije (FS S) Zoran Laković rekao je danas da su preuzete mere u sprečavanju nasilja na sportskim manifestacijama počele da daju rezultate i da će sledeće godine konačno biti rešeni problemi u toj oblasti.\n“Napravili smo dokument, planski okvir i sad je potrebno da ga razrađujemo. Mislim da će drugi deo naše saradnje sa predstavnicima Tink-tenk grupe, stručnjacima za bezbednost i sigurnost na fudbalskim utakmicama biti još bolji. Sledeća godina je godina kada ćemo konačno dovesti stvari u red i sportske događaje gledati na miru“, rekao je Laković na konferenciji za medije ? bezbednosti i sigurnosti na sportskim događajima u Sportskom centru FS S u Staroj Pazovi.\nOn je naglasio da FS S ima odličnu saradnju sa Ministarstvom unutrašnjih poslova i da se to moglo videti na nedavnoj utakmici visokog rizika između Srbije i Hrvatske u kvalifikacijama za Svetsko prvenstvo u Brazilu 2014.\n“Imamo fantasticnu saradnju sa MUP-om, što je moglo da se vidi tokom organizacije utakmice najvećeg rizika u Evropi poslednjih godina između reprezentacija Srbije i Hrvatske. Bez njih ne bismo u tome uspeli“, poručio je Laković.\nGlavni policijski savetnik Zoran Alimpić rekao je da cilj posete Tink-tenk grupe eksperata prenošenje pozitivnih iskustava i dobre prakse u sprečavanju nasilja na sportskim objektima relavantnim predstavnicima u Srbiji i pružanje podršku u radu.\n„Pan-evropski Tink-tenk sačinjen je od stručnjaka za bezbednost iz zemalja Evropske unije, cilj je što efikasnija borbe protiv nasilja na sportskim manifestacijama i to je savetodavno telo UEFA u pogledu davanja instrukcija. Ovaj problem zahteva uključivanje svih delova društva i u cilju jačanja naših kapaciteta danas će biti realizovana obuka naših policijskih službenika“, rekao je Alimpić.\nOn je dodao da Akcioni plan koji je Vlada Srbije usvojila u julu ove godine predviđa da svi subjekti ostvare saradnju na međunarodnom nivou u cilju prevencije i sprecavanja nasilja na sportskim priredbama.\nPredsedavajući Pan-evropske Tink-tenk grupe stručnjaka za bezbednost i sigurnost na fudbalskim utakmicama David Bohan istakao je da je ta organizacija spremna da pomogne Srbiji, ali i da svaka država mora sama da pronađe model u borbi sa huliganima.\n„Rad koji mi obavljamo usmeren je na celu Evropu, tu mislim na sva iskustva koja se mogu naći širom kontinenta. Svaka država mora da razvije sopstveni model. Dolazim svestan činjenice da izazovi sa kojima ćete se suočavati nisu laki i da može doći do greške. Ne želimo da pravite iste greške, zbog kojih smo u Velikoj Britaniji imali velike tragedije“, poručio je Bohan.\nMUP Srbije i FŠ u martu prošle godine potpisali su Memorandum o saradnji radi povećanja bezbednosti i sprečavanja nasilja na sportskim priredbama, a sve u saradnji sa Evropskom fudbalskom unijom (UEFA).\nPrethodna vest Da li je Suarez naučio lekciju?\nSledeća vest Ozbiljan problem za Aston Vilu\nDa li je Suarez naučio lekciju?


(FOTO) Čačak: Fudbaleri Borca započeli pripreme za prolećni deo šampionata\nNakon tronedeljne pauze fudbaleri čačanskog Borca započeli su danas pripreme za nastavak šampionata i borbu za opstanak u elitnom rangu takmičenja.\nDanas je nakon tronedeljne pauze ponovo bilo radno na stadionu čačanskog Borca gde je stručni štab na čelu sa Mladenom Dodićem izvršio prozivku igrača. Iskusni trener i njegovi pomoćnici Stanisavljević i Ostojić obavili su potom i prvi trening sa igračima koje su imali na raspolaganju.\nNešto ranije održana je i konferencija za medije povodom početka zimskih priprema, a prisutnim novinarima obratili su se direktor kluba Ivan Stevanović i šef stručnog štaba Mladen Dodić.\nDirektor čačanskog superligaša Ivan Stevanović istakao je u svom obraćanju da sa puno optimizma ulazi u pripremni period i da je puno toga urađeno dok je ekipa bila na odmoru:\n’’Sa dosta optimizma ulazimo u pripremni period. Mogu reći da klub odlično funkcioniše i da nismo sedeli skrštenih ruku u zimskoj pauzi. Organizovali smo pripreme, obezbedili novu opremu i u narednom periodu ćemo raditi na jačanju igračkog kadra i ispoštovaćemo sve zahteve i želje šefa stručnog štaba. Znamo koji cilj imamo pred sobom i uveren sam da ćemo ga ostvariti. Igračima kojima je istekao ugovor zahvaljujem na korektnoj saradnji i poručujem im da su vrata Borca uvek otvorena za njih.’’\nTreba reći da su ugovori sa čačanskim klubom istekli Tanasinu, Bogdanoviću i Krstiću.\nPrisutnim novinarima se potom obratio i šef stručnog štaba Mladen Dodić koji je izneo plan i program priprema za predstojeću polusezonu:\n’’Počinjemo pripreme na krilima dobre atmosfere koju su doneli odlični rezultati u finišu jesenjeg dela. Znamo kakav cilj imamo pred sobom i daćemo sve od sebe da ga ostvarimo. Prve dve sedmice ćemo raditi u Čačku, a u tom periodu ćemo odigrati i dva kontrolna meča protiv Javora i Slobode. Potom sledi odlazak na Ohrid gde ćemo boraviti od 23.januara do 5.februara. To je stara baza Borca i tamo ćemo odigrati pet utakmica. Sledi povratak u Čačak i generalna proba protiv Metalca. Očekujem da što pre kompletiramo igrački kadar, kako bi kvalitetne pripreme rezultirale dobrim igrama i bodovima u drugom delu prvenstva.’’\nPo okončanju kratkog sastanka u svlačionici na kome je trener Dodić prezentovao igračima šta se od njih očekuje, održan je i prvi trening na terenu sa veštačkom travom.


Manjak tovljenika i plasman u Aziju razlog za poskupljenja svinjetine\nMinistar trgovine, turizma i telekomunikacija Srbije Rasim Ljajić izjavio je danas da je do povećanja cene svinjskog mesa u Srbiji verovatno došlo zbog manjka tovljenika na domaćem tržištu i plasmana velike količine svinjskog mesa na tržište Azije.\n“Dva su osnovna razloga za ovo povećanje: jedno je manjak tovljenika na domaćem tržištu, drugi razlog koji je verovatno dominantniji i tiče se činjenice da su evropski farmeri velike količine svinjskog mesa plasirali na tržište Azije, pre svega na tržište Kine, da je ta pojačana tražnja iz Kine uticala na rast cena svinjskog mesa i na evropskom tržištu”, rekao je Ljajić za TV B92.\nOn je dodao da je kombinacija ta dva faktora dovela do poskupljenja svinjskog mesa u Srbiji.\nPrema njegovim rečima, Srbija u vlasništvu robnih rezervi ima 37.000 tovljenika i ako puna cenovna stabilnost ne bude ustanovljena u kraćem vremenskom periodu moguće su intervencije iz tih rezervi.\n“Naravno da je to vrlo klizav teren, jer ne želimo da robne rezerve učestvuju i budu učesnik na tržištu, ali u slučaju dalje cenovne nestabilnosti, mi ćemo odlučiti da reagujemo”, rekao je on.\nLjajić je podsetio da je do rasta cene svinjskog mesa došlo i u zemljama EU, kao i u zemljama regiona.\nOn je rekao da je Srbija “posebnu pažnju posvetila domaćem turizmu”, što je uticalo na povećanje broja turista u zemlji.\n“Do sada imamo 14 odsto rast broja turista, a devizni priliv od turizma je veći za 17 odsto u odnosu na prošlu godinu, prema tome ako ne bude nekih većih iznenadjenja do kraja godine ovo će biti rekordna godina”, dodao je Ljajić.\nKada je reč o srpskim turistima u Turskoj, on je kazao da ih trenutno ima oko 2.500 i da je “turistička sezona prema Turskoj manje-više neuspešna jer ovaj broj ne može da se meri sa prošlogodišnjim ili ranijim godinama kada je tamo boravilo preko 180.000 turista iz Srbije”.\nNa pitanje hoće li nastaviti da radi posao koji trenutno radi u novoj vladi, Ljajić je odgovorio da to ne zna i da će mandatar Aleksandar Vučić “vrlo brzo” izaći sa imenima članova svog kabineta.


Rezolucija o Srbiji: Šta Evropski parlament traži?\nFoto: Ilustracija | Rezolucija o Srbiji: Šta Evropski parlament traži?\nBeta 13.06.2017 22:05\nBEOGRAD - Evropski parlament u Strazburu je zatražio da Evropska unija u pregovorima o članstvu sa Srbijom otvori nova poglavlja koja su tehnički već spremna.\nEP naglašava da je Srbija "učinila važne korake ka normalizaciji odnosa s Kosovom" i zato očekuje stvaranje Zajednice srpskih opština (ZSO).\nTo je i "ključni preduslov za ukupni napredak pregovora", podvukli su poslanici EP u raspravi o rezoluciji o Srbiji, o čijem usvajanju će sutra glasati.\nParlament Evropske unije podvlači ukupan ekonomski i društveni napredak Srbije, a naglašava da su "hitno nužni dalji koraci kako bi se riješila sva otvorena pitanja" u dijalogu Beograd-Priština, s tim da "obe strane krenu u punu primjenu dogovora".\n"To znači i uspostavljanje Zajednice srpskih opština", kako je predočeno, uz poziv Evropskoj službi za spoljne poslove, na čijem je čelu Federika Mogerini, da "procjenjuje ono što čine dvije strane u sprovođenju svojih obaveza".\nU rezoluciji koju je pripremio Dejvid Mekalister, piše da su vlasti Srbije "ostvarile određen napredak u pravosuđu… ali nezavisnost sudstva nije sprovedena na djelu".\nOtud se traži da vlasti u Beogradu obezbijede evropske norme u pravosuđu i "smanje politički upliv na biranje i postavljanje sudija i tužilaca".\nEP je "zabrinut zbog pomanjkanja napretka u borbi protiv korupcije, i poziva Srbiju da pokaže jasnu političku volju i predanost rješavanju tog pitanja", a pohvaljuje "efikasnu ulogu Beograda u međunarodnoj i regionalnoj policijskoj saradnji i napredak u suzbijanju organizovanog kriminala".\nEP je pozdravio učešće Beograda u međunarodnim vojno-policijskim misijama Evropske unije, ali "ponovo poziva Srbiju, saglasno zahtjevima njenog statusa kandidata za članstvo, da postepeno usaglasi svoju spoljnu i bezbjednosnu politiku s EU, uključujući politiku prema Rusiji".\nKako je to napomenuto, "smatra da je za žaljenje održavanje zajedničkih vojnih vježbi Srbija-Rusija".\nNaglašeno je i da je "Srbija i dalje konstruktivno opredijeljena za odnose s drugim zemljama u procesu priključivanja EU i susjednim članicama Unije" i rečeno da bilateralna pitanja treba riješavati saglasno međunarodnom pravu, kao i da "rješavanje takvih problema ne smije ugroziti pregovore o članstvu s EU".\n"Evropski parlament pozdravlja istrajno angažovanje Srbije na putu uključivanja u EU i njen preduzimljiv, opipljiv i dobro pripremljen pristup pregovorima (o članstvu)", navodi se u ovom dokumentu.\nTakođe se pohvaljuje "napredak Srbije u razvijanju efikasne tržišne privrede i poboljšanju ukupnih ekonomskih prilika u zemlji" i kaže da je sve to "jasan znak riješenosti i političke volje" Beograda za stupanje u EU.\nMeđutim, kako je navedeno, Srbija tu "stratešku odluku mora da širi i u svom stanovništvu, uključujući snažnije predočavanje kolika se budžetska sredstva EU doznačavaju Srbiji.., a vlasti Srbije treba da se uzdrže od poruka protiv EU".\nU rezoluciji se pozivaju zvaničnici Srbije da "ne optužuju i ne vrše politički neosnovane napade na ombudsmana" i zajamče sredstvima i sistemskim okvirom rad svih nezavisnih tijela i institucija Srbije.\nVlasti u Beogradu se, isto tako, pozivaju da "riješavaju slučajeve pretjeranog korišćenja policijske snage prema građanima i uzimaju se na znanje, sa zabrinutošću, sporni događaji u beogradskoj četvrti Savamala, kad je riječ posebno o rušenju privatne imovine, i traži se da to brzo bude rasvjetljeno uz puno učešće sudskih vlasti u istrazi s ciljem da se počinioci privedu pravdi".\nEvroposlanici "ponovo izražavaju zabrinutost zbog izostanka napretka slobode izražavanje i povodom autocenzure u medijima, gdje je došlo do pogoršanja situacije".\nOni podvlače da su "i dalje zabrinjavajući politički upliv, prijetnje, nasilje i zastrašivanje novinara, uključujući fizičke napade, verbalne i napade u pisanom vidu, kao i nasrtaje na njihovu imovinu".\nU rezoluciji EP je veliki prostor dat pitanju slobode izražavanja i nezavisnosti medija, a od vlasti u Srbiji je zatraženo da "javno i neopozivo osudi sve napade, obezbijede odgovarajuća sredstva za efikasniju istragu napada na novinare i medije da bi počinioci bili privedeni pravdi".\nTakođe je ocijenjeno da je nužno u potpunosti primjeniti zakone o medijima i pozdravljen je sporazum o saradnji i zaštiti između tužilaca, policije i novinarskih i medijskih udruženja.\nParlament EU kaže da su izbori 24. aprila povoljno ocijenjeni, mada traži od vlasti Srbije da u potpunosti sprovedu preporuke međunarodnih posmatrača, "posebno uticaja na medije" i "nemanja uvida u finansiranje političkih stranaka u izbornoj kampanji".\nNavodi se da vlasti Srbije moraju da "primjereno istraže tvrdnje o nepravilnostima, nasilju i zastrašivanju tokom izbornog procesa".\nU dokumentu EP se uglavnom daje povoljna slika zaštite ljudskih i manjinskih prava u Srbiji i podvlači da "etnički, kulturno i vjerski mješovita Vojvodina doprinosi identitetu Srbije".\nU Vojvodini je i dalje zajamčena zaštita manjina i dobra je međuetnička situacija, kaže se u prijedlogu rezolucije i dodaje da "autonomija Vojvodine ne smije biti oslabljena".\nSrbija Evropski parlament


Pripadnici Ministarstva unutrašnjih poslova u Preševu, po nalogu zamenika tužioca Osnovnog javnog tužilaštva u Vranju, podneće krivičnu prijavu protiv dvadesetjednogodišnjaka iz ovog grada, saopštila je Policijska uprava u Vranju.\nKako se navodi, prijava će biti podneta zbog postojanja osnova sumnje da je izvršio krivično delo ugrožavanje javnog saobraćaja.\nMladić se sumnjiči da je, upravljajući „tojotom“ sa 1,30 promila alkohola u organizmu, prelazio preko pruge, iako je rampa bila spuštena, u trenutku kada je nailazio teretni voz, koji je udario u njegov automobil.\nU ovoj saobraćajnoj nezgodi vozač i njegov dvadesetjednogodišnji suvozač zadobili su lake telesne povrede. Zbog vožnje pod dejstvom alkohola vozaču je određeno zadržavanje.\npolicija saobraćajna nezgoda Preševo Pružni prelaz Žujince


Kosovo: 13 uhapšenih za zloupotrebu položaja\nPolicija Kosova uhapsila je u utorak 13 osoba osumnjičenih da su zloupotrebom službenog položaja pribavili sebi i drugima imovinsku korist od 1,2 miliona evra.\nU saopštenju policije navodi se da je akcija sprovedena po nalogu Specijalnog tužilaštva i da su uhapšeni osumnjičeni za zloupotrebu službenog položaja, nezakonito donošenje sudskih odluka, legalizaciju neistinitih sadržaja, potpisivanje štetnog ugovora i organizovani kriminal.\nKako je saopšteno, među uhapšenima je jedan bivši sudija, dva advokata, pet predstavnika osiguravajućih društava i udruženja osiguravajućih društava, dve osobe iz kompanija za procenu štete i tri lekara.\nOni se sumnjiče da su delovali kao dobro organizovana grupa koja je zloupotrebljavajući svoje položaje obezbedila sebi ili drugima protivzakonitu imovinsku korist od 1,2 miliona evra.\nU saopštenju se navodi da su osumnjičeni bez znanja i saglasnosti žrtava saobraćajnih nesreća ostvarili značajna sredstva na svoje ime. Sumnja se takođe da su izmisli i saobraćajne nesreće koje se uopšte nisu dogodile.